**ZMLUVA O DIELO NA DODANIE/VÝVOJ SOFTVÉROVÉHO DIELA A DODANIE/VÝVOJ HARDVÉROVÝCH KOMPONENTOV**

**uzatvorená**

**medzi**

**[**●**]**

**a**

**[**●**]**

Táto **ZMLUVA O DIELO NA DODÁVKU/VÝVOJ SOFTVÉROVÉHO DIELA A DODANIE/VÝVOJ HARDVÉROVÝCH KOMPONENTOV** (ďalej len „**Zmluva o dielo**“) je uzatvorená postupom podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, podľa ustanovenia § 536 a nasl. zákona č. 513/1991 Zb. Obchodný zákonník v znení neskorších predpisov a podľa ustanovenia § 65 a nasl. zákona č. 185/2015 Z. z. Autorský zákon v znení neskorších predpisov,

medzi zmluvnými stranami:

**Objednávateľ:**

Názov: **[**●**]**

Sídlo: **[**●**]**

IČO: **[**●**]**

DIČ: **[**●**]**

IČ DPH: **[**●**]**

V zastúpení: **[**●**]**

Bankové spojenie: **[**●**]**

IBAN/SWIFT: **[**●**]**

(ďalej ako „**Objednávateľ**“)

a

**Zhotoviteľ:**

Názov: **[**●**]**

Sídlo: **[**●**]**

IČO: **[**●**]**

DIČ: **[**●**]**

IČ DPH: **[**●**]**

V zastúpení: **[**●**]**

Bankové spojenie: **[**●**]**

IBAN/SWIFT: **[**●**]**

(ďalej ako „**Zhotoviteľ**“)

(Objednávateľ a Zhotoviteľ ďalej spolu ako „**Zmluvné strany**“)

**PREAMBULA**

1. Objednávateľ v pozícii prijímateľa uzatvoril dňa 30.09.2024 s Ministerstvom dopravy SR (ďalej ako „**MD SR**“) v pozícii vykonávateľa Zmluvu o poskytnutí prostriedkov mechanizmu na podporu obnovy a odolnosti, číslo zmluvy: 1523/CB00/202I (<https://www.crz.gov.sk/data/att/5270482.pdf>) (ďalej ako „**Zmluva o poskytnutí prostriedkov mechanizmu**“ a mechanizmus na podporu obnovy a odolnosti v rámci ktorého je Zmluva o poskytnutí prostriedkov mechanizmu uzatvorená aj ako **„Plán obnovy**“), na základe ktorej MD SR poskytne Objednávateľovi prostriedky mechanizmu na podporu obnovy a odolnosti na realizáciu projektu s názvom: Národný integrovaný cestovný lístok, kód projektu: 03R02-29-P01 (ďalej ako „**Projekt**“).
2. Objednávateľ vyhlásil verejné obstarávanie prostredníctvom jedného z postupov upravených v zákone č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov na obstaranie zákazky s názvom [•] vyhlásenú oznámením o vyhlásení verejného obstarávania uverejneným vo Vestníku verejného obstarávania č. [•] dňa [•] pod značkou [•], ktorej predmetom je realizácia Diela (ďalej ako „**Verejné obstarávanie**“).
3. Úspešným uchádzačom vo Verejnom obstarávaní sa stal Zhotoviteľ, ktorý vo svojej ponuke deklaroval záujem na splnení cieľa sledovaného Objednávateľom, a za týmto účelom má záujem predmet Verejného obstarávania zrealizovať.
4. Účelom tejto Zmluvy o dielo je zabezpečenie vytvorenia informačného systému, ktorý bude v plnom rozsahu zodpovedať všetkým legislatívnym, funkčným a technickým požiadavkám Objednávateľa uvedeným v tejto Zmluve o dielo a v súťažných podkladoch Verejného obstarávania, a ktorý bude v spojení s ostatnými službami poskytnutými Zhotoviteľom na základe tejto Zmluvy o dielo spôsobilým nástrojom na plnenie úloh Objednávateľa požadovaných osobitnými predpismi a cieľov deklarovaných v tejto Zmluve o dielo, resp. v ďalších dokumentoch, na ktoré táto Zmluva o dielo odkazuje.
5. Zmluvné strany sú si dostatočne vážne, jasne a zrozumiteľne vedomé svojich záväzkov obsiahnutých v tejto Zmluve o dielo a s úmyslom byť touto Zmluvou viazané, dohodli sa na uzatvorení Zmluvy o dielo v nasledujúcom znení:
6. **DEFINÍCIE POUŽÍVANÝCH POJMOV**
   1. Zmluvné strany sa dohodli na nasledovných používaných skratkách odborných pojmov:
      * 1. „**Aplikácia“** (software application) je počítačový program alebo súbor programov navrhnutých na vykonávanie konkrétnych úloh alebo funkcií pre používateľa. Môže ísť o rôzne typy softvérov, ktoré slúžia na rôzne účely, ako napríklad kancelárske aplikácie, hry, mobilné aplikácie, alebo špecializovaný softvér na správu dát, komunikáciu či zábavu. Aplikácie fungujú na operačných systémoch a môžu byť navrhnuté pre počítače, mobilné zariadenia, tablety alebo iné digitálne platformy.
        2. „**Dielo**“ je ucelené informatické a softvérové riešenie vrátane súvisiacej dokumentácie, udelenia licenčných práv na používanie Diela a dodania a inštalácie Vozidlových zariadení a súvisiacich aktivít, ktoré je Zhotoviteľ povinný vykonať podľa tejto Zmluvy,
        3. „**Dokumentácia**“ dokumentáciou sa rozumie technická, prevádzková, užívateľská a iná dokumentácia, ktorú má Zhotoviteľ vyhotoviť a/alebo dodať podľa tejto Zmluvy o dielo alebo ktorá čo i len sčasti súvisí s vyhotovením a dodaním Diela / Informačného systému, alebo používaním Vozidlových zariadení,
        4. **„Dopravca“** je jednak dopravca definovaný v zákone č. 332/2023 Z. z. o verejnej osobnej doprave a o zmene a doplnení niektorých zákonov , t. j. prevádzkovateľ cestnej dopravy, dráhový podnik alebo iný podnikateľ, ktorý je držiteľom povolenia na prevádzkovanie linky, licencie alebo iného oprávnenia, ktoré ho oprávňuje na poskytovanie dopravných služieb na základe zmluvy o preprave osôb, ako aj dopravca definovaný v inom osobitnom právnom predpise odo dňa právoplatnosti licencie alebo iného osobitného povolenia, ktoré ho oprávňuje na poskytovanie dopravných služieb verejnosti v osobnej doprave na základe zmluvy o preprave osôb podľa zákona č. 40/1964 Zb. Občiansky zákonník v znení neskorších predpisov
        5. „**Dôverná informácia**" je údaj, podklad, poznatok, dokument alebo iná informácia, bez ohľadu na formu jej zachytenia, s výnimkami uvedenými v čl. 12 tejto Zmluvy o dielo,
           1. ktorá sa týka Zmluvnej strany (najmä informácie o jej činnosti, štruktúre, hospodárskych výsledkoch, všetky zmluvy, finančné, štatistické a účtovné informácie, informácie o jej majetku, aktívach a pasívach, pohľadávkach a záväzkoch, informácie o jej technickom a programovom vybavení, know-how, hodnotiace štúdie a správy, podnikateľské stratégie a plány, informácie týkajúce sa predmetov chránených právom priemyselného alebo iného duševného vlastníctva a všetky ďalšie informácie o zmluvnej strane) a,
           2. ktorá bola poskytnutá Zmluvnej strane alebo získaná Zmluvnou stranou pred nadobudnutím platnosti a účinnosti Zmluvy o dielo a tiež počas jej platnosti a účinnosti, pokiaľ sa týka jej predmetu a,
           3. ktorá je výslovne Zmluvnou stranou označená ako „dôverná“, „confidential“, „proprietary“ alebo iným obdobným označením, a to od okamihu oznámenia tejto skutočnosti druhej zmluvnej strane.

S výnimkou vyššie uvedeného platí, že dôvernou informáciou je aj taká informácia, pre ktorú všeobecne záväzný právny predpis Slovenskej republiky definuje osobitný režim nakladania (najmä obchodné tajomstvo, bankové tajomstvo, telekomunikačné tajomstvo, daňové tajomstvo, utajované skutočnosti a iné).

* + - 1. „**HW**“ je hardvérový produkt, t. j. hotový výrobok/tovar a všetky jeho komponenty, týkajúce sa alebo predstavujúce celkové technické vybavenie počítača, servera alebo iného technického zariadenia, dodaného Zhotoviteľom podľa tejto Zmluvy o Dielo;,
      2. „**Informačný systém**“ je informačný systém Elektronický národný integrovaný cestovný lístok ako ucelená časť Diela, ktorý má Zhotoviteľ vykonať a dodať podľa tejto Zmluvy,
      3. **„Konflikt záujmov“** je definovaný v § 24 zákona č. 368/2021 Z. z. o o mechanizme na podporu obnovy a odolnosti a o zmene a doplnení niektorých zákonov v znení neskorších predpisov.
      4. „**Licencia**“ je každá licencia, ktorú má Zhotoviteľ poskytnúť na základe tejto Zmluvy o Dielo, najmä ako je to uvedené v článku 11 Zmluvy o Dielo.
      5. „**Oprávnená osoba Objednávateľa**“ je zástupca Objednávateľa, ktorého identifikačné údaje, vrátane rozsahu oprávnení, oznámi Objednávateľ Zhotoviteľovi v zmysle čl. 13 tejto Zmluvy o dielo,
      6. „**Oprávnená osoba Zhotoviteľa**“ je zástupca Zhotoviteľa, ktorého identifikačné údaje, vrátane rozsahu oprávnení, oznámi Zhotoviteľ Objednávateľovi v zmysle čl. 13 tejto Zmluvy o dielo,
      7. „**Orgán financovania**“ znamená akýkoľvek orgán, ktorý poskytne (či priamo alebo ako sprostredkovateľ) Objednávateľovi akékoľvek finančné prostriedky pre účely uhradenia akejkoľvek čiastky ceny podľa tejto Zmluvy o Dielo.
      8. „**Ponuka Zhotoviteľa**“ znamená ponuku, ktorú Zhotoviteľ predložil vo Verejnom obstarávaní a ktorá tvorí Prílohu č. 4 tejto Zmluvy o Dielo.
      9. „**Preexistentný obchodne dostupný proprietárny SW** “ je SW 3. strany (vrátane databáz) výrobcu/subjektu vykonávajúceho hospodársku/obchodnú činnosť bez ohľadu na právne postavenie a spôsob ich financovania, ktorý je na trhu bežne dostupný, t. j. ponúkaný na území Slovenskej republiky alebo v rámci Európskej únie bez obmedzení v čase uzavretia Zmluvy o dielo a ktorý spĺňa znaky výrobku alebo tovaru v zmysle slovenskej legislatívy. Hospodárskou činnosťou sa rozumie každá činnosť, ktorá spočíva v ponuke tovaru a/alebo služieb na trhu. Preexistentný obchodne dostupný proprietárny SW musí spĺňať nasledovné znaky:
         1. nie je/nebol vyrábaný/dodávaný na základe špecifických potrieb Objednávateľa,
         2. v podobe, v akej je ponúkaný na trhu je bez väčších úprav jeho vlastností a prvkov aj dodávaný/vyrábaný/uskutočňovaný pre Objednávateľa, a
         3. v podobe, v akej je dodávaný/vyrábaný/uskutočňovaný pre Objednávateľa, je dodávaný/vyrábaný aj pre spotrebiteľov a iné subjekty na trhu..
      10. „**Preexistentný obchodne nedostupný proprietárny SW**“ je SW 3. strany (vrátane databáz), ktorý nie je samostatne voľne obchodne dostupný ani obchodovaný, ale, ktorý vznikol nezávisle od Diela.
      11. „**Preexistentný open source SW**“ je open source softvér, ktorý umožňuje spustenie, analyzovanie, modifikáciu a zdieľanie zdrojového kódu, vrátane detailného komentovania zdrojových kódov a úplnej užívateľskej, prevádzkovej a administrátorskej dokumentácie;
      12. „**Preexistentný zdrojový kód**“ je zdrojový kód každého SW 3. strany a preexistentného open source SW, ktorý bol vytvorený nezávisle od zhotovenia Diela,
      13. „**Riadiaci výbor projektu**“ je riadiaci výbor projektu Elektronický národný integrovaný cestovný lístok, zriadený podľa Vyhlášky č. 401/2023,
      14. „**SLA zmluva**“ je zmluva o podpore prevádzky, údržbe a rozvoji Informačného systému (Service level agreement), uzatvorená medzi Zmluvnými stranami súčasne s touto Zmluvou ako výsledok Verejného obstarávania
      15. „**Súčinnosť Zhotoviteľa**“ je súčinnosť Zhotoviteľa, poskytovaná v rozsahu špecifikovanom v čl. 14 Zmluvy o dielo,
      16. „**SW**“ je softvérový produkt/softvérové riešenie, ktoré spĺňa znaky počítačového programu/počítačových programov, a tvorí súčasť Informačného systému vrátane s ním súvisiacej dokumentácie a manuálov a ktorého dodanie je súčasťou Diela v rámci plnenia tejto Zmluvy o dielo,
      17. „**SW 3. strany**“ je softvérový produkt/softvérové riešenie, ktoré spĺňa znaky Preexistentného obchodne dostupného softvéru, Preexistentného obchodne nedostupného softvéru, Preexistentného open source softvéru,
      18. „**Vozidlové zariadenia**“ sú zariadenia Bluetooth majákov a rádiokomunikačných lokalizačných modulov GPS/GSM podľa Ponuky Zhotoviteľa, ktoré má Zhotoviteľ dodať a nainštalovať do vozidiel Dopravcov ako súčasť plnenia Zmluvy o Dielo.
      19. „**Vytvorený zdrojový kód**“ je zdrojový kód každého SW, ktorý bol Zhotoviteľom vytvorený pri zhotovení Diela,
  1. Zmluvné strany sa dohodli na nasledovných skratkách právnych predpisov:

1. „**Autorský zákon**“ je zákon č. 185/2015 Z. z. Autorský zákon v znení neskorších predpisov,
2. „**GDPR**“ je nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov),
   * + 1. „**Obchodný zákonník**“ je zákon č. 513/1991 Zb. Obchodný zákonník v znení neskorších predpisov,
       2. „**Vyhláška č. 401/202**3“ je vyhláška Ministerstva investícií, regionálneho rozvoja a informatizácie Slovenskej republiky č. 401/2023 Z. z. o riadení projektov a zmenových požiadaviek v prevádzke informačných technológií verejnej správy v znení neskorších predpisov,
       3. „**Vyhláška č. 78/2020**“ je vyhláška Úradu podpredsedu vlády Slovenskej republiky pre investície a informatizáciu č. 78/2020 Z. z. o štandardoch pre informačné technológie verejnej správy v znení neskorších predpisov,
       4. „**Vyhláška č. 179/2020**“ je vyhláška Úradu podpredsedu vlády Slovenskej republiky pre investície a informatizáciu č. 179/2020 Z. z., ktorou sa upravuje spôsob kategorizácie a obsah bezpečnostných opatrení informačných technológií verejnej správy v znení neskorších predpisov,
       5. „**Trestný poriadok**“ je zákon č. 301/2005 Z. z. Trestný poriadok v znení neskorších predpisov,
       6. „**Trestný zákon**“ je zákon č. 300/2005 Z. z. Trestný zákon v znení neskorších predpisov,
       7. „**Zákon o eGovernmente**“ je zákon č. 305/2013 Z. z., o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-governmente) v znení neskorších predpisov,
       8. „**Zákon o finančnej kontrole**“ je zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov,
       9. „**Zákon o ITVS**“ je zákon č. 95/2019 Z. z., o informačných technológiách vo verejnej správe a o zmene a doplnení niektorých zákonov v znení neskorších predpisov,
       10. „**Zákon o KB**“ je zákon č. 69/2018 Z. z. o kybernetickej bezpečnosti a o zmene a doplnení niektorých zákonov, v znení neskorších predpisov,
       11. „**Zákon o ochrane osobných údajov**“ je zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov,
       12. „**Zákon o registri partnerov verejného sektora**“ je zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov,
       13. „**Zákon o slobodnom prístupe k informáciám**“ je zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov,
       14. „**Zákon o trestnej zodpovednosti právnických osôb**“ je zákon č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov,
       15. „**Zákon o VO**“ je zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov,
       16. „**Zákonník práce**“ je zákon č. 311/2001 Z. z. Zákonník práce v znení neskorších predpisov.
3. **VYHLÁSENIA ZMLUVNÝCH STRÁN**
   1. Zhotoviteľ vyhlasuje, že je spôsobilý uzatvoriť túto Zmluvu o dielo a riadne plniť záväzky z nej vyplývajúce.
   2. Zhotoviteľ vyhlasuje, že disponuje všetkými oprávneniami, požadovanými príslušnými orgánmi a/alebo vyžadovanými príslušnými právnymi predpismi a že má k dispozícii nevyhnutné personálne kapacity a technické schopnosti na riadne a včasné zhotovenie Diela podľa podmienok, dohodnutých v tejto Zmluve o dielo.
   3. Zhotoviteľ vyhlasuje, že si riadne plní všetky povinnosti, ktoré mu vyplývajú zo Zákona o registri partnerov verejného sektora, a že počas trvania tejto Zmluvy o dielo si bude plniť všetky povinnosti, ktoré mu zo Zákona o registri partnerov verejného sektora vyplývajú.
   4. Zhotoviteľ vyhlasuje, že pre prípad zodpovednosti za škodu pri výkone podnikateľskej činnosti, kryjúcej možnú škodu spôsobenú pri plnení povinností podľa tejto Zmluvy o dielo, má uzatvorené poistenie zodpovednosti za škodu pri výkone podnikateľskej činnosti na sumu minimálne **7 000 000,- EUR** poistného plnenia, a to na obdobie trvania tejto Zmluvy o dielo. Uzatvorenie či platnosť poistenia je Zhotoviteľ povinný preukázať predložením platnej a účinnej poistnej zmluvy v origináli alebo úradne osvedčenej kópii alebo poistného certifikátu alebo obdobného dokumentu v origináli alebo úradne osvedčenej kópii, vydaného poisťovňou, a to najneskôr do 30 dní odo dňa účinnosti tejto Zmluvy.
   5. Objednávateľ vyhlasuje a ubezpečuje Zhotoviteľa, že uzatvorenie tejto Zmluvy o dielo je v súlade s právnymi predpismi, ktorými je viazaný, ako aj so všetkými zmluvami.
   6. Objednávateľ podpisom Zmluvy o dielo vyhlasuje, že na účely plnenia tejto Zmluvy o dielo Zhotoviteľom má zabezpečenú IT infraštruktúru takým spôsobom, že riadne a včasné plnenie povinností Zhotoviteľom bude objektívne možné a bude v súlade s Preambulou tejto Zmluvy o dielo.
4. **PREDMET ZMLUVY** 
   1. Predmetom tejto Zmluvy o dielo je záväzok Zhotoviteľa zhotoviť Dielo, a tomu zodpovedajúci záväzok Objednávateľa zaplatiť Objednávateľovi Cenu Diela za ďalších podmienok, dohodnutých v tejto Zmluve o dielo. Záväzok zhotoviť Dielo zahŕňa:
      * 1. vytvorenie a dodanie výstupov, tzn. jednotlivých častí Diela, čo zahŕňa dodanie častí Informačného systému vrátane Dokumentácie,
        2. udelenie všetkých Licencií k Dielu podľa tejto Zmluvy o dielo, a
        3. dodanie a inštaláciu Vozidlových zariadení podľa Prílohy č. 1 a Ponuky Zhotoviteľa vo vozidlách Dopravcov; a
        4. ostatné plnenia Zhotoviteľa podľa tejto Zmluvy o dielo
   2. Zhotoviteľ sa zaväzuje zhotoviť Dielo riadne, včas, na svoje náklady a na svoje nebezpečenstvo v súlade s požiadavkami Objednávateľa, uvedenými v tejto Zmluve o dielo, vrátane jej príloh, a v súlade so všeobecne záväznými právnymi predpismi a odovzdať ho Zhotoviteľovi, pričom sa zaväzuje postupovať pri zhotovovaní Diela s odbornou starostlivosťou, čestne, svedomito, hospodárne, s využitím dostupných odborných znalostí a skúseností v súlade s jemu známymi záujmami Objednávateľa. Zhotoviteľ sa zaväzuje zhotoviť jednotlivé časti Diela na základe dohodnutého časového harmonogramu podľa Prílohy č. 2 tejto Zmluvy o dielo.
   3. Zhotoviteľ sa zaväzuje zhotoviť Dielo v nasledovnom rozsahu a jednotlivých plneniach:
      * 1. zhotovenie Informačného systému v súlade so špecifikáciou podľa prílohy č.1 a tejto Zmluvy o dielo a Ponuky Zhotoviteľa, vrátane súvisiacej dokumentácie,
        2. vypracovanie projektovej dokumentácie v zmysle prílohy č. 1 k Vyhláške č. 401/2023 pre realizačnú fázu s ID R1 až R4,
        3. realizácia riešenia, vrátane implementácie a testovania, ktorá zahŕňa:
           1. vývoj, zabezpečenie a poskytnutie súčinnosti Objednávateľovi pri implementácii Informačného systému a pri uvedení Informačného systému do prevádzky na produkčnom pracovisku Objednávateľa,
           2. inštalácia, nastavenie parametrov a užívateľského nastavenia Informačného systému a ich integrácia a ich uvedenie do prevádzky na testovacom pracovisku Objednávateľa,
           3. overenie funkčnosti a úplnosti Informačného systému a jeho jednotlivých častí,
           4. tvorba manuálov k SW (tvorba užívateľskej dokumentácie – užívateľských príručiek),
           5. vyhotovenie dokumentácie o Informačnom systéme,
           6. vytvorenie prototypu používateľského rozhrania (Mobilná aplikácia a Web) 2 iteráciami v nástroji Figma, testovanie návrhov (UX) a vyhotovenie kompletnej podkladovej dokumentácie k používateľskému rozhraniu (UX).
        4. školenia – uskutočnenie školenia interných používateľov Informačného systému podľa tejto Zmluvy o dielo,
        5. riešenie užívateľských incidentov: vykonanie poradenskej a konzultačnej činnosti pre Objednávateľa po nasadení Informačného systému do riadnej rutinnej prevádzky (bežnej prevádzky so skutočnými dátami Informačného systému) po dobu, stanovenú v Prílohe č. 1 tejto Zmluvy o dielo v časti Post-implementačná podpora,
        6. dodanie a inštalácia Vozidlových zariadení do vozidiel Dopravcov, najmä úplné, funkčné a bezchybné vykonanie všetkých montážnych prác, vrátane dodávok potrebných materiálov, výrobkov, konštrukcií a Vozidlových zariadení podľa požiadaviek, špecifikovaných v Prílohe č. 1 a Ponuke Zhotoviteľa, potrebných na riadne dokončenie prevádzkyschopného Diela;
        7. registrácia užívateľského konta v Google play a Appstore za účelom zverejnenia Aplikácie verejnosti.
        8. ostatné dodávky, činnosti a práce, nevyhnutné pre realizáciu Diela, ktoré nie sú výslovne stanovené ako povinnosť Objednávateľa, avšak sú nevyhnutné pre naplnenie účelu tejto Zmluvy o dielo a riadne dokončenie Diela na účel, na ktorý je Dielo určené.
   4. V prípade, ak na strane Zhotoviteľa vystupuje viacero hospodárskych subjektov (ako členovia konzorcia), práva z tejto Zmluvy o dielo voči Objednávateľovi môže uplatňovať výlučne ten zástupca Zhotoviteľa, ktorý bude mať podľa osobitnej dohody členov konzorcia postavenie vedúceho člena s oprávnením konať za všetkých členov konzorcia na strane Zhotoviteľa. Jednotliví členovia konzorcia si v rámci osobitnej dohody podľa predošlej vety určia a vysporiadajú vzájomné záväzky a oprávnenia, vyplývajúce im z tejto Zmluvy o dielo. Vedúci člen konzorcia bude vo vzťahu k Objednávateľovi zodpovedať za fakturáciu, odovzdávanie Diela alebo jeho časti, vrátane všetkých a akýchkoľvek úkonov, týkajúcich sa plnenia tejto Zmluvy o dielo. Objednávateľ vyhlasuje, že ku dňu nadobudnutia účinnosti tejto Zmluvy mu Zhotoviteľ predložil dohodu členov konzorcia na strane Zhotoviteľa podľa tohto bodu. V prípade zmeny tejto dohody je zhotoviteľ povinný ju znovu bezodkladne predložiť na vedomie Objednávateľovi.
   5. Záväzku Zhotoviteľa podľa bodu 3.2 tohto článku Zmluvy o dielo zodpovedá záväzok Objednávateľa Dielo alebo jeho časť prevziať a uhradiť za Dielo alebo jeho časť Zhotoviteľovi Cenu Diela v rozsahu a za podmienok, dohodnutých ďalej v tejto Zmluve o dielo.
5. **VŠEOBECNÉ PRÁVA A POVINNOSTI ZMLUVNÝCH STRÁN**
   1. Objednávateľ sa zaväzuje, pokiaľ to nevylučujú všeobecne záväzné právne predpisy alebo iné zmluvné záväzky Objednávateľa:
      * 1. zabezpečiť Zhotoviteľovi v primeranom rozsahu potrebné informácie a prípadné konzultácie k postaveniu alebo štatútu, organizačnej štruktúre, procesnému riadeniu a vnútorným predpisom Objednávateľa,
        2. zabezpečiť pre Zhotoviteľa, pri dodržaní bezpečnostných a ďalších predpisov Objednávateľa, nevyhnutné poverenia na plnenie tejto Zmluvy o dielo,
        3. sprístupniť Zhotoviteľovi pri dodržaní bezpečnostných a ďalších predpisov Objednávateľa, svoju technickú, komunikačnú a systémovú infraštruktúru pre zhotovovanie Informačného systému a podľa potreby vzdialený prístup vopred dohodnutou technológiou a zabezpečiť Zhotoviteľovi na jeho žiadosť včasný prístup k všetkým zariadeniam, ku ktorým je jeho prístup potrebný pre zhotovenie Informačného systému, vrátane zdrojov energie, elektronickej komunikačnej siete, vrátane zabezpečenia vzdialeného prístupu, v rozsahu nevyhnutnom pre riadne zhotovenie Informačného systému na náklady Objednávateľa, s výnimkou nákladov na prevádzku komunikačnej linky pre vzdialený prístup,
        4. zabezpečiť Zhotoviteľovi všetky relevantné legislatívne, metodické, koncepčné, dokumentačné, normatívne a ďalšie materiály, týkajúce sa Diela, ak bude Objednávateľ takými informáciami disponovať a Zhotoviteľ ich bude potrebovať k zhotoveniu Diela, to však len za predpokladu, že Zhotoviteľ nemá k takýmto materiálom sám prístup a len v rozsahu, v akom si tento prístup nevie Zhotoviteľ zabezpečiť sám,
        5. zabezpečiť nevyhnutné relevantné prístupy na pracoviská Objednávateľa pre zamestnancov Zhotoviteľa, vykonávajúcich práce na Informačnom systéme alebo jeho časti počas pracovných dní aj mimo pracovnej doby Objednávateľa, aj počas dní pracovného pokoja,
        6. zabezpečiť vstup na pracoviská Objednávateľa výlučne za prítomnosti Oprávnenej osoby Objednávateľa, prípadne v sprievode inej poverenej osoby Objednávateľa,
        7. vykonať všetky úkony, ktoré je možné od neho spravodlivo požadovať pri poskytovaní Súčinnosti Objednávateľa,
        8. informovať Zhotoviteľa o všetkých skutočnostiach, ktoré sú významné pre splnenie povinností Zmluvných strán podľa tejto Zmluvy o dielo, v súvislosti so zhotovením Diela podľa tejto Zmluvy o dielo a/alebo o dôvodoch, ktoré Objednávateľovi bránia riadne a včas splniť svoje povinnosti podľa tejto Zmluvy o dielo, a to do 48 (štyridsiatich ôsmich) hodín, odkedy sa o nich Objednávateľ dozvedel.
   2. Zhotoviteľ sa zaväzuje:
      * 1. pri plnení povinností podľa tejto Zmluvy o dielo dodržiavať pokyny a podklady Objednávateľa, ktoré nie sú v rozpore s ustanoveniami tejto Zmluvy o dielo,
        2. bezodkladne upozorniť Objednávateľa na nevhodnosť pokynov Objednávateľa, ktoré môžu ohroziť vývoj/dodávku/funkčnosť Diela,
        3. neodkladne písomne informovať Objednávateľa o každom prípadnom omeškaní, či iných skutočnostiach, ktoré by mohli ohroziť riadne a včasné zhotovenie a/alebo dodanie Diela,
        4. poskytovať záruku za to, že Dielo obsahuje všetky Objednávateľom vyžiadané a schválené funkcie a vlastnosti v čase jeho odovzdania a riadneho prevzatia Objednávateľom, a že neobsahuje žiadne Objednávateľom nevyžiadané alebo neschválené funkcie a vlastnosti,
        5. poskytnúť Oprávnenej osobe Objednávateľa alebo inej poverenej osobe Objednávateľa informáciu o stave plnenia Zmluvy o dielo alebo informáciu, súvisiacu s plnením na základe žiadosti Objednávateľa s lehotou vybavenia neprevyšujúcou päť kalendárnych dní,
        6. bez zbytočného odkladu prerokúvať s Objednávateľom všetky otázky, ktoré by mohli negatívne ovplyvniť zhotovenie Diela pri plnení jeho záväzkov podľa tejto Zmluvy o dielo,
        7. zabezpečiť vedenie pracovných výkazov a zabezpečiť, aby aj jeho subdodávatelia priebežne viedli pracovné výkazy (okrem prípadov uvedených v tejto Zmluve o dielo) a bezodkladne ich poskytnúť na požiadanie Objednávateľovi,
        8. udržiavať časti Informačného systému, už nasadené do prevádzky, v súlade s dodanou administrátorskou dokumentáciou, a to až do odovzdania a prevzatia Informačného systému ako celku,
        9. poskytovať Objednávateľovi nevyhnutnú súčinnosť za účelom používania nasadených častí Informačného systému,
        10. odovzdať Objednávateľovi zdrojové kódy k Informačnému systému alebo jeho časti v aktuálnej podobe, udeliť Objednávateľovi súhlas s používaním Informačného systému alebo jeho časti v podobe licencie špecifikovanej, v čl. 11 Zmluvy o dielo a odovzdať k Informačnému systému alebo jeho časti všetku a akúkoľvek dokumentáciu, ktorá vznikla vo vzťahu k dodávke Informačného systému alebo jeho časti,
        11. umožniť Objednávateľovi vykonať audit bezpečnosti Informačného systému a vývojového prostredia Zhotoviteľa na overenie miery dodržiavania bezpečnostných požiadaviek, vyplývajúcich z platných a účinných právnych predpisov a zmluvných požiadaviek,
        12. prijať opatrenia na zabezpečenie nápravy zistení z auditu bezpečnosti Informačného systému,
        13. poskytnúť Objednávateľovi a jemu nadriadeným orgánom plnú súčinnosť pri riešení bezpečnostného incidentu a vyšetrovaní bezpečnostnej udalosti, ktoré súvisia s plnením tejto Zmluvy o dielo,
        14. poskytnúť Objednávateľovi kompletnú dokumentáciu Informačného systému vrátane administrátorských prístupov,
        15. zabezpečiť súlad Informačného systému s platnými a účinnými právnymi predpismi v čase jeho odovzdania, najmä so Zákonom o ITVS, Zákonom o KB, Zákonom o eGovernmente, Zákonom o ochrane osobných údajov a s GDPR,
        16. vypracovať posúdenie vplyvu na ochranu údajov v zmysle čl. 35 GDPR, ak pri používaní Informačného systému dochádza k spracovateľským operáciám osobných údajov,
        17. riadiť sa pri zhotovení Diela Vyhláškou č. 401/2023, Vyhláškou č. 78/2020 a Vyhláškou č. 179/2020,
        18. dodržiavať bezpečnostné požiadavky, špecifikované v Metodike zabezpečenia (dostupnou na https://www.csirt.gov.sk/doc/MetodikaZabezpeceniaIKT\_v2.0.pdf),
        19. riadiť sa pri zhotovení Diela, ktoré je realizované v rámci projektu financovaného z Plánu obnovy:
            1. Metodikou riadenia QAMPR (dostupnou na https://www.mirri.gov.sk/sekcie/informatizacia/riadenie-kvality-qa/riadenie-kvality-qa/index.html),
            2. Metodikou „Používateľské princípy pre návrh a rozvoj elektronických služieb verejnej správy“ (dostupnou na https://www.mirri.gov.sk/sekcie/oddelenie-behavioralnych-inovacii/index.html ),
        20. vyhotoviť Procesnú analýzu Zmluvy o dielo v súlade s Metodikou optimalizácie procesov verejnej správy a Metodikou optimalizácie procesov – konvenciami modelovania, (dostupným na https://www.minv.sk/?np-optimalizacia-procesov-vo-verejnej-sprave),
        21. zabezpečiť funkcionalitu exportu dát z Informačného systému a merania výkonnosti procesov v súlade s Metodikou merania výkonnosti procesov prostredníctvom KPI (dostupnou na https://www.minv.sk/?np-optimalizacia-procesov-vo-verejnej-sprave ),
        22. zabezpečiť súlad dodávaného Diela, s Katalógom služieb a požiadavkami na realizáciu služieb vládneho cloudu (dostupnou na https://www.mirri.gov.sk/sekcie/informatizacia/egovernment/vladny-cloud/katalog-cloudovych-sluzieb/index.html a https://www.sk.cloud ),
        23. upozorniť na nevyhnutnosť aktualizovať eGovernment komponenty v centrálnom metainformačnom systéme verejnej správy v súlade s Metodickým pokynom číslo ÚPVII/000514/2017-313 z 10.01.2017 na aktualizáciu obsahu centrálneho metainformačného systému verejnej správy povinnými osobami v znení neskorších predpisov,
        24. využívať a poskytovať pri elektronickej komunikácii (viď. §10 ods. 2 e-Gov zákona) údaje prostredníctvom modulu procesnej integrácie a integrácie údajov (jeho časti IS CSRÚ),
        25. v prípade existencie centrálnej IKT zmluvy, viažucej sa na dodávku preexistentného obchodne dostupného proprietárneho SW, v rámci dodávaného Diela na výzvu Objednávateľ postupovať v zmysle Uznesenia vlády č. 286/2019 o povinnosti prednostne pristupovať k platným a účinným centrálnym IKT zmluvám,
        26. zabezpečiť, aby zhotovený Informačný systém poskytoval automatizovaný monitoring SLA parametrov dodaných koncových a aplikačných služieb,
        27. zabezpečiť, aby zhotovený Informačný systém poskytoval funkcionalitu automatizovaného testovania každej služby na nefunkčnosť a odosielania (automatizovaných) hlásení o nefunkčnosti služby.
        28. vykonávať preventívne opatrenia na zamedzenie Konfliktu záujmov a pravidelne preverovať čo i len potenciálny Konflikt záujmov u zamestnancov, prostredníctvom ktorých bude realizovať Dielo, ako aj u subdodávateľov a ich zamestnancov a bezodkladne informovať Objednávataeľa v prípade zaevidovania čo i len potenciálneho Konfliktu záujmov.
        29. zabezpečiť odbornú montáž Vozidlových zariadení riadne preškolenými zamestnancami v oblasti BOZP a elektrotechnickej spôsobilosti.
6. **MIESTO A TERMÍN VYKONANIA DIELA**
   1. Ak sa Zmluvné strany nedohodnú inak, miestom zhotovenia Informačného systému je sídlo Objednávateľa. Ak to technické podmienky umožňujú, Zmluvné strany sa môžu dohodnúť, že Zhotoviteľ môže zhotoviť Informačný systém aj prostredníctvom dostatočne bezpečného vzdialeného prístupu.
   2. Miestom dodania a inštalácie Vozidlových zariadení sú vozidlá jednotlivých Dopravcov. Konkrétne termíny a postup inštalácie Vozidlových zariadení do vozidiel spracuje Zhotoviteľ v súlade s harmonogramom plnenia podľa Prílohy č. 2 tejto Zmluvy o Dielo. Harmonogram a postup inštalácie Vozidlových zariadení do vozidiel musí schváliť Riadiaci výbor. Montážne práce vo vozidlách Dopravcov budú vychádzať z prevádzkových možností Dopravcov. Najmä ide o zohľadnenie počtu vozidiel, ktoré možno pristaviť k montáži v jednotlivých typoch dní s ohľadom na vypravenosť vozidiel na spoje a dodržanie potrebnej prevádzkovej zálohy. Nie je preto vylúčená montáž v nočných hodinách alebo vo víkendových dňoch.
   3. Zhotoviteľ sa zaväzuje zhotoviť Dielo podľa časového harmonogramu, ktorý tvorí prílohu č. 2 tejto Zmluvy o dielo, najneskôr však do [•] dní odo dňa účinnosti tejto Zmluvy o dielo.
   4. Ak prípadné omeškanie Objednávateľa s poskytnutím Súčinnosti Objednávateľa má alebo preukázateľne bude mať vplyv na dodržanie harmonogramu v zmysle prílohy č. 2 tejto Zmluvy o dielo a na lehotu na vykonanie Diela podľa bodu 5.3 tohto článku Zmluvy o dielo, t. j. ak ide o neposkytnutie takej Súčinnosti, ktorá je nevyhnutná pre včasné vykonanie Diela, Zhotoviteľ počas tohto omeškania Objednávateľa nie je v omeškaní so zhotovením Diela. Zmluvné strany sa dohodli, že po vzniku omeškania Objednávateľa podľa predchádzajúcej vety Zhotoviteľ písomne upozorní Oprávnenú osobu Objednávateľa na konkrétne vymedzenú povinnosť, s ktorou je Objednávateľ v omeškaní, a toto upozornenie pravidelne písomne obnovuje najmenej jedenkrát za 10 (desať) pracovných dní až do dosiahnutia nápravy. V prípade predĺženia akéhokoľvek míľnika pri vykonávaní Diela z dôvodov omeškania Objednávateľa, bude mať Zhotoviteľ nárok na úpravu harmonogramu plnenia a príslušných lehôt, dotknutých omeškaním Objednávateľa v rozsahu, v akom ich nemohol vykonať z dôvodu omeškania Objednávateľa. O rozsahu predĺženia lehoty plnenia rozhodne primárne Riadiaci výbor.
7. **ODOVZDANIE A PREVZATIE DIELA**
   1. Dielo je možné odovzdať aj po častiach, ako to vyplýva z tejto Zmluvy (najmä čiastočné odovzdanie Vozidlových zariadení a osobitných častí Informačného systému, ako sú špecifikované v Ponuke Zhotoviteľa) alebo podľa dohody Zmluvných strán. Odovzdanie Diela alebo jeho časti Zhotoviteľom a jeho prevzatie Objednávateľom Zmluvné strany vykonajú postupom podľa tohto článku 6 Zmluvy o Dielo. Výsledkom postupu podľa tohto článku 6 Zmluvy o Dielo je podpísanie akceptačného protokolu oprávnenými osobami Zmluvných strán tejto Zmluvy o dielo (ďalej ako „Akceptačný protokol“) alebo odmietnutie jeho vydania z dôvodov, uvedených v tejto Zmluve o dielo.
   2. Ak Dielo resp. samostatne odovzdávaná časť Diela spĺňa parametre podľa tejto Zmluvy o Dielo, Objednávateľ je povinný podpísať Akceptačný protokol do 14 pracovných dní odo dňa, kedy bol k tomu písomne Zhotoviteľom vyzvaný.
   3. Ak sa podľa tejto Zmluvy o Dielo alebo povahy odovzdávanej časti Diela vyžaduje predvedenie, testovanie, prezentácia alebo iný dôkaz o tom, že Dielo resp. jeho časť (resp. všeobecné plnenie) a ich parametre spĺňajú podmienky tejto Zmluvy, Objednávateľ bude také záväzky / plnenia akceptovať iba v prípade, že došlo k ich predvedeniu, testovaniu, prezentácii alebo inému preukázaniu toho, že sú v súlade so Zmluvou postupom podľa tejto Zmluvy.
   4. Vlastnícke právo k Dielu alebo jeho častiam prechádza na Objednávateľa odovzdaním a prevzatím Diela alebo jeho časti, tzn. podpísaním Akceptačného protokolu/Záverečného akceptačného protokolu, vzťahujúceho sa k odovzdávanej časti Diela, oboma Zmluvnými stranami, pričom platí, že vlastnícke právo k Dielu ako celku prechádza na Objednávateľa podpísaním Záverečného akceptačného protokolu oboma Zmluvnými stranami a zaplatením Ceny Diela.
   5. Pokiaľ sa preberanie týka častí Informačného systému alebo Diela ako celku, Akceptačný protokol musí byť pred jeho podpisom schválený Riadiacim výborom projektu.
   6. Objednávateľ neprevezme Dielo alebo jeho časť (čiastkové plnenie), ak Dielo alebo jeho časť vykazuje právne a/alebo faktické vady. Dielo alebo jeho časť (čiastkové plnenie) má vady, ak je zhotovené v rozpore podmienkami, stanovenými v tejto Zmluve o dielo a/alebo v rozpore so všeobecne záväznými právnymi predpismi.
   7. Zmluvné strany berú na vedomie, že sú povinné používať zverejnený vzor Akceptačného protokolu (dostupný na: https://www.mirri.gov.sk/sekcie/informatizacia/riadenie-kvality-qa/riadenie-kvality-qa/index.html ).
   8. Prílohou Akceptačného protokolu je:
      * 1. zápisnica o vykonaných akceptačných testoch, ak sa Akceptačným protokolom odovzdáva Informačný systém alebo jeho časť alebo ak sú na akceptáciu príslušnej časti Diela také akceptačné testy alebo iné akceptačné kritériá dohodnuté Zmluvnými stranami alebo ak je z povahy odovzdávanej časti Diela alebo iného plnenia podľa tejto Zmluvy o Dielo potrebné preukázať akúkoľvek funkcionalitu dodávanej časti Diela,
        2. zoznam autorov diel a zoznam autorských diel, vytvorených v rámci plnenia tejto Zmluvy o dielo, ak sú súčasťou odovzdávaného Diela alebo jeho časti,
        3. prezenčné listiny zo školení, ak boli vykonané pre užívateľov Diela, spolu so školiacim materiálom,
        4. vyhlásenie o splnení požiadaviek (dodržaní štandardov pre ISVS/ITVS) formou odpočtu splnenia jednotlivých relevantných požiadaviek, stanovených vo Vyhláške č. 78/2020, Vyhláške č. 401/2023 a Vyhláške č. 179/2020,
        5. dokumenty a doklady, osvedčujúce kvalitu a/alebo kompletnosť (napr.: zoznam dodávok a zariadení, osvedčenie o akosti a kompletnosti, návody na montáž a obsluhu, a testy, správy o vykonaní odborných prehliadok a skúšok, výsledky testovania a skúšok, certifikáty, osvedčenia o vykonaných skúškach, použitých materiáloch a výrobkoch, doklady o spôsobe likvidácie odpadov, a pod.), ak takéto dokumenty už neboli súčasťou ponuky, predloženej Objednávateľovi, a ak Zhotoviteľ odovzdáva také časti Diela, ktoré vyžadujú osvedčenie kvality.
   9. Akceptačný protokol sa vyhotovuje v 4 (štyroch) vyhotoveniach, z ktorých 2 (dve) vyhotovenia sa určené pre Objednávateľa a 2 (dve) vyhotovenia sú určené pre Zhotoviteľa.
   10. Ak Zhotoviteľ odovzdáva Informačný systém alebo jeho časť alebo ak sú na akceptáciu príslušnej časti Diela také akceptačné testy alebo iné akceptačné kritériá, dohodnuté Zmluvnými stranami, alebo ak je z povahy odovzdávanej časti Diela alebo iného plnenia podľa tejto Zmluvy o Dielo potrebné preukázať akúkoľvek funkcionalitu dodávanej časti Diela, Zhotoviteľ je oprávnený vyzvať Objednávateľa na prevzatie takého plnenia až potom, ako Zmluvné strany vykonajú vo vzájomnej súčinnosti akceptačné testy, resp. potom ako Zhotoviteľ podľa bodu 6.3 tejto Zmluvy o Dielo vykoná iné predvedenie, testovanie, prezentáciu alebo iný dôkaz o tom, že Dielo resp. jeho časť (resp. všeobecne plnenie) a ich parametre spĺňajú podmienky tejto Zmluvy.
   11. V rozsahu, v akom sa akceptačné testy týkajú Informačného systému, sa tieto akceptačné testy vykonajú v prostredí a na infraštruktúre Objednávateľa a v oddelených testovacích prostrediach (t. j. bez možnosti ovplyvniť bežnú činnosť Objednávateľa, mimo produkčných databáz), ak sa Zmluvné strany vopred výslovne nedohodnú inak. Pre úspešné vykonanie akceptačných testov Informačného systému sa vyžaduje osobná prítomnosť oprávnených osôb Zmluvných strán podľa článku 13 tejto Zmluvy o dielo alebo nimi preukázateľne splnomocnených osôb na ich zastúpenie; inak sa akceptačné testy nemôžu vykonať. Výsledky akceptačných testov sa zachytia v zápisnici, podpísanej oprávnenými osobami Zmluvných strán podľa tejto Zmluvy o dielo.
   12. Akceptačné testy Informačného systému alebo jeho časti sa uskutočnia v súlade s časovým plánom akceptačných testov, špecifikovaným v časovom harmonograme podľa prílohy č. 2 tejto Zmluvy alebo dohodnutým Zmluvnými stranami. Ak sa akceptačné testy uskutočnia v inom termíne, ako sú plánované podľa časového harmonogramu, Zmluvné strany sa na novom termíne dohodnú písomne. Zhotoviteľ písomne informuje Objednávateľa o návrhu nového termínu akceptačných testov najmenej 5 (päť) pracovných dní pred ich pôvodným termínom uskutočnenia. Ak akceptačné testy prebehli úspešne v zmysle bodu 6.15 tohto článku Zmluvy o dielo, časové obdobie medzi úspešnými akceptačnými testami a odovzdaním a prevzatím Informačného systému alebo jeho časti potvrdeným podpisom Akceptačného protokolu nesmie presiahnuť 30 kalendárnych dní.
   13. Ak pri zhotovení Informačného systému dôjde k zhotoveniu databázy v súlade s § 135 Autorského zákona, uvedie sa táto skutočnosť v príslušnom Akceptačnom protokole. V tomto prípade bude súčasťou akceptačných testov, ktorých vykonanie predchádza vyhotoveniu Akceptačného protokolu, detailná špecifikácia databázy, tvoriacej súčasť Informačného systému alebo jeho časti.
   14. Ak Dielo alebo jeho časť nespĺňa akceptačné kritériá podľa tohto článku Zmluvy o dielo, Objednávateľ uvedie a popíše všetky identifikované právne a/alebo faktické vady Diela alebo jeho časti v zápisnici o akceptačných testoch a navrhne nový termín pre vykonanie akceptačných testov. Zhotoviteľ sa zaväzuje odstrániť vady Diela alebo jeho časti uvedené v zápisnici o akceptačných testoch v zmysle tohto článku Zmluvy o dielo a opätovne uskutočniť nevyhnutné akceptačné testy, a to aj opakovane, maximálne však 5 (päť) krát vo vzťahu ku každej odovzdávanej časti Diela alebo jeho časti. Ak napriek opakovaným akceptačným testom nebude Dielo alebo jeho časti alebo jeho časť bez vád, t. j. nebudú splnené všetky kritériá akceptácie podľa bodu 6.15 tohto článku Zmluvy, Objednávateľ je oprávnený odmietnuť akceptáciu Diela alebo jeho časti.
   15. Zmluvné strany sa zaväzujú dodržiavať časový plán akceptačných testov a pri výskyte vád Diela alebo jeho časti vynaložiť nevyhnutné úsilie na jeho dodržanie. Vady Diela alebo jeho časti, ktoré sa vyskytnú pri akceptačných testoch, budú klasifikované podľa ich závažnosti špecifikovanej v prílohe č. 6 tejto Zmluvy o dielo. Zápisnica o akceptačných testoch musí obsahovať správu o priebehu akceptačného testu a klasifikáciu zistených vád Diela alebo jeho časti podľa stupňa ich závažnosti, špecifikovaných v Prílohe č. 6 tejto Zmluvy o dielo.
   16. Zmluvné strany sa dohodli, že akceptačné testy prebehli úspešne a akceptačné kritériá sú splnené, t. j. že Dielo alebo jeho časť spĺňajú nasledovné:
       * 1. V prípade testovania Informačného systému alebo jeho časti a Diela ako celku platí, že akceptačné kritériá sú splnené, ak Informačný systém alebo jeho časť neobsahuje žiadnu vadu úrovne A, maximálne 10 (desať) vád úrovne B a zároveň maximálne 30 (tridsať) vád úrovne C;
         2. V prípade testovania iných častí Diela, ako je uvedené v bode (a) vyššie (najmä Vozidlových zariadení) platí, že akceptačné kritériá sú splnené, ak táto časť Diela neobsahuje žiadnu vadu, ktorá bráni užívaniu tejto časti Diela na účel, na ktorý je určená a obsahuje iba drobné vady a nedorobky, ktoré nebránia užívaniu tejto časti Diela na účel, na ktorý je určená.

V prípade splnenia akceptačných kritérií podľa predchádzajúcej vety opakovanie akceptačných testov nie je potrebné a plnenie môže byť akceptované s výhradou. Všetky výhrady podľa tohto bodu (ktoré neboli odstránené) Zmluvné strany uvedú v Akceptačnom protokole. V prípade vydania Akceptačného protokolu s výhradou bude Zhotoviteľ naďalej povinný v lehotách podľa tohto článku Zmluvy o dielo odstrániť na vlastné náklady všetky vady Diela alebo jeho časti podľa príslušnej zápisnice o akceptačných testoch.

* 1. Zhotoviteľ sa zaväzuje odstrániť všetky vady Diela alebo jeho časti, uvedené v zápisnici o akceptačných testoch v nej uvedenej lehote. Ak zápisnica o akceptačných testoch neobsahuje lehotu na odstránenie vady Diela alebo jeho časti, Zhotoviteľ je povinný odstrániť vady úrovne B do 10 (desiatich) pracovných dní od podpísania zápisnice o akceptačnom teste a vady úrovne C a ostatné drobné vady a nedorobky do 20 (dvadsiatich) pracovných dní od podpísania zápisnice o akceptačnom teste.
  2. Ak sa Zmluvné strany nedohodnú inak, Zhotoviteľ je povinný odovzdať Objednávateľovi dokumentáciu k Dielu alebo jeho časti na elektronickom zariadení/nosiči dát (USB prenosné zariadenie) alebo na inom vhodnom, dohodnutom nosiči dát a v prípade potreby a požiadavky Objednávateľa aj v jednom vyhotovení v písomnej forme pri podpise Akceptačného protokolu. Dokumentácia, ktorá je súčasťou Diela, bude akceptovaná nasledovne:
     + 1. Pred akceptáciou dokumentácie bude táto vždy najprv zaslaná Objednávateľovi v elektronickej podobe na pripomienkovanie,
       2. Objednávateľ je oprávnený zaslať pripomienky k dokumentácii k Dielu resp. jeho časti v dohodnutom formáte v lehote do 10 (desiatich) pracovných dní odo dňa jej odovzdania Objednávateľovi. Na prípadné nevhodné pripomienky a/alebo pripomienky Zhotoviteľ Objednávateľa upozorní (ustanovenie § 551 Obchodného zákonníka sa použije primerane);
       3. Zhotoviteľ je povinný pripomienky odborne posúdiť a upraviť dokumentáciu podľa vznesených pripomienok, ktoré nerozširujú predmet Diela, najneskôr do 7 (siedmich) pracovných dní od zaslania pripomienok Objednávateľa, podľa písmena a) predchádzajúcej vety. Ak nie je možné niektorú z pripomienok Objednávateľa akceptovať, Zhotoviteľ túto skutočnosť bezodkladne oznámi a písomne vysvetlí Objednávateľovi v lehote podľa predchádzajúcej vety,
       4. Objednávateľ je povinný do 5 (piatich) pracovných dní od dodania prepracovanej dokumentácie podľa písmena b) preveriť spôsob zapracovania pripomienok a v prípade nesúhlasu v uvedenej lehote zaslať svoje stanovisko Zhotoviteľovi,.
  3. Zhotoviteľ je povinný odovzdať Objednávateľovi súčasne s odovzdaním Diela dokumentáciu k Informačnému systému minimálne v súlade a v rozsahu prílohy č. 1 Vyhlášky č. 401/2023:
     + 1. vytvorené zdrojové kódy spôsobom, ako je dohodnuté v čl. 10 tejto Zmluvy,
       2. technickú dokumentáciu v slovenskom jazyku, ktorá bude obsahovať: dátový model Informačného systému, popis integračnej, aplikačnej a technickej architektúry, väzby na iné systémy, popis tokov dát, procesné modely elektronických služieb,
       3. prevádzkovú dokumentáciu v slovenskom jazyku, ktorá bude obsahovať: inštalačný postup aplikácie, konfiguráciu systémového SW, serverov a pracovných staníc, chybové stavy a postup ich riešenia, popis mechanizmu riadenia prístupu užívateľov k dátam a k funkciám aplikácie, popis procedúr pre zálohovanie a obnovu dát, popis použitých a navrhovaných technických číselníkov, ich naplnenie pri inicializácii.
       4. užívateľskú dokumentáciu v slovenskom jazyku v písomnej forme v počte 2 (dvoch) kusov, ktorá bude obsahovať: popis počítačového programu a jeho funkcií, postupy a úkony potrebné pre riadne užívanie počítačového programu, chybové a neštandardné stavy a dostupné spôsoby ich riešenia.
  4. Ak došlo k odovzdaniu a prevzatiu Diela a všetkých jeho častí a zároveň Zhotoviteľ odstránil všetky vady Diela, zmluvné strany vyhotovia záverečný akceptačný protokol (ďalej len „Záverečný akceptačný protokol“). Zmluvné strany sú povinné použiť zverejnený vzor Akceptačného protokolu (dostupný: https://www.mirri.gov.sk/sekcie/informatizacia/riadenie-kvality-qa/riadenie-kvality-qa/index.html) aj v prípade Záverečného akceptačného protokolu s tým, že jeho prílohou je konečná správa o plnení Diela podľa bodu 7.4 tejto Zmluvy o dielo. Záverečný akceptačný protokol musí byť pred jeho podpisom písomne schválený Riadiacim výborom projektu. Podpísaním Záverečného akceptačného protokolu oprávnenými osobami Zmluvných strán podľa čl. 13 tejto Zmluvy o dielo sa považuje Dielo za riadne zhotovené a odovzdané Zhotoviteľom a prevzaté Objednávateľom.
  5. Záverečný akceptačný protokol sa vyhotovuje v 4 (štyroch) vyhotoveniach, z ktorých 2 (dve) vyhotovenia sú určené pre Objednávateľa a 2 (dve) vyhotovenia sú určené pre Zhotoviteľa.

1. **SPRÁVA O PLNENÍ**
   1. Zhotoviteľ je počas trvania tejto Zmluvy o dielo povinný predkladať Oprávnenej osobe Objednávateľa dokumentáciu a správy o plnení tejto Zmluvy o dielo v súlade s Vyhláškou č. 401/2023 pričom:
      * 1. úvodnú správu o plnení tejto Zmluvy o dielo je povinný predložiť do 30 (tridsiatich) pracovných dní od nadobudnutia účinnosti Zmluvy,
        2. priebežné správy o plnení tejto Zmluvy o dielo je povinný predkladať podľa 7.3 tejto Zmluvy o Dielo,
        3. konečnú správu o plnení tejto Zmluvy o dielo je povinný predložiť najneskôr v deň podpísania Záverečného akceptačného protokolu Objednávateľom.
   2. V úvodnej správe o plnení tejto Zmluvy o dielo Zhotoviteľ zosumarizuje vstupné podmienky pre plnenie tejto Zmluvy o dielo, predloží návrh inicializačných dokumentov projektu v súlade s požiadavkou na vypracovanie projektového plánu a predloží dokument rámcovej špecifikácie riešenia v súlade s Vyhláškou č. 401/2023. Obsah úvodnej správy o plnení tejto Zmluvy o dielo je záväzný pre plnenie tejto Zmluvy o dielo, pričom Zhotoviteľ smie pokračovať v jej ďalšom plnení až po schválení úvodnej správy o plnení tejto Zmluvy o dielo.
   3. Priebežné správy o plnení tejto Zmluvy je Zhotoviteľ povinný predkladať pri dosiahnutí míľnika časového harmonogramu, špecifikovaného v prílohe č. 2 tejto Zmluvy o dielo, ako aj na základe požiadavky Oprávnenej osoby Objednávateľa a spolu s nasledovnou dokumentáciou:
      * 1. sumarizáciu progresu aktivít – informácie o postupe prác, ktoré umožnia kontrolu plnenia úloh,
        2. zhodnotenie celkového vývoja s ohľadom na úspešnosť činnosti plnenia termínov,
        3. identifikáciu dôležitých problémov a spôsobu ich riešenia, ktoré sa vyskytnú v priebehu plnenia Zmluvy o dielo.
   4. Konečná správa o plnení tejto Zmluvy bude obsahovať aj:
      * 1. informácie o všetkých dôležitých problémoch a spôsobe ich riešenia, ktoré sa vyskytli počas plnenia tejto Zmluvy o dielo, špecificky počas využívania Diela,
        2. odporúčania Zhotoviteľa ako sa v budúcnosti vyhnúť prípadným problémom,
        3. register rizík a otvorených otázok.
   5. Riadiaci výbor projektu rozhodne o schválení alebo neschválení správ podľa tohto článku Zmluvy o dielo do 10 (desiatich) pracovných dní odo dňa doručenia takejto správy. Oprávnená osoba Objednávateľa potvrdí schválenie správy písomným potvrdením o schválení správy, ktoré zašle Oprávnenej osobe Zhotoviteľa. Ak Riadiaci výbor projektu správy neschváli, Oprávnená osoba Objednávateľa písomne oznámi Zhotoviteľovi príslušné dôvody a požiada o zmenu alebo dopracovanie posudzovanej správy v lehote, ktorú určí v tomto písomnom oznámení na základe rozhodnutia Riadiaceho výboru projektu. Po dopracovaní správy na základe písomného oznámenia podľa predchádzajúcej vety zašle Zhotoviteľ Oprávnenej osobe prepracovanú správu za účelom jej opätovného schvaľovania Riadiacim výborom projektu.
2. **ZÁRUKA A ODSTRAŇOVANIE VÁD INFORMAČNÉHO SYSTÉMU POČAS ZÁRUKY** 
   1. Zhotoviteľ zodpovedá za to, že Dielo, ako aj akékoľvek práce, vykonané v rámci Diela, budú bez akýchkoľvek vád (faktických aj právnych) a v súlade s podmienkami tejto Zmluvy a bude Dielo spôsobilé na použitie na účel na ktorý je určené a to počas záručnej doby, špecifikovanej v tomto článku 8 Zmluvy o dielo. Zhotoviteľ osobitne zodpovedá za to, že HW (najmä Vozidlové zariadenia) bude mať počas záručnej doby vlastnosti, dohodnuté v tejto Zmluve o Dielo, ako aj vlastnosti obvyklé s prihliadnutím na ich povahu.
   2. Záručná doba pre Dielo a jeho jednotlivé časti je nasledovná:
      * 1. Záručná doba na Informačný systém a jeho jednotlivé časti začína plynúť od momentu prevzatia Informačného systému resp. jeho časti a trvá až do uplynutia 60 mesiacov odo dňa podpisu Záverečného akceptačného protokolu;
        2. Záručná doba na Vozidlové zariadenia trvá 24 mesiacov od momentu prevzatia (podpisu Akceptačného protokolu) príslušného Vozidlového zariadenia.
   3. Zhotoviteľ zaručí, že Dielo resp. jeho časť nemajú v čase odovzdania právne vady, predovšetkým nie je zaťažené právami tretích osôb z priemyselného alebo iného duševného vlastníctva. Zhotoviteľ sa zaväzuje nahradiť Objednávateľovi škodu spôsobenú uplatnením nárokov tretích osôb z titulu porušenia ich chránených práv súvisiacich s plnením Zhotoviteľa alebo jeho subdodávateľov podľa tejto Zmluvy o dielo.
   4. Zhotoviteľ zaručí, že k Dielu resp. jeho časti neexistujú v čase odovzdania Objednávateľovi akékoľvek právne nároky tretích strán, vyplývajúce zo zmlúv s tretími stranami a že Dielo resp. jeho časti nie sú predmetom vecného bremena alebo iného obdobného právneho vzťahu, ktorý by prípadne obmedzil Objednávateľa v užívaní Diela a jeho častí.
   5. Podmienky uplatnenia nárokov z vád Diela a povinnosti Zhotoviteľa pri ich odstraňovaní upravuje SLA Zmluva.
   6. Zhotoviteľ nenesie zodpovednosť za vady Vozidlových zariadení, ktoré vzniknú zavinením Objednávateľa alebo tretích osôb najmä v prípadoch, keď Objednávateľ alebo príslušný Dopravca užíva Vozidlové zariadenia v rozpore s pokynmi či návodom Zhotoviteľa, alebo do Vozidlového zariadenia neoprávnene zasiahol, alebo dôjde ku poškodeniu Vozidlového zariadenia treťou osobou, alebo vyššou mocou podľa bodu 18.7 tejto Zmluvy o Dielo
3. **CENA DIELA A PLATOBNÉ PODMIENKY**
   1. Zmluvné strany sa dohodli na určení maximálnej ceny za riadne a včasné zhotovenie Diela na základe tejto Zmluvy o dielo v celkovej sume **[•] EUR bez DPH (slovom [•] eur)**, ktorá bude navýšená o sadzbu DPH podľa platných právnych predpisov (ďalej len „**Cena Diela**“). Maximálna celková Cena Diela zahŕňa akékoľvek a všetky náklady na vykonanie predmetu Zmluvy.
   2. Zmluvné strany sa dohodli, že Cena Diela je tvorená súčtom cien v detailnom rozpočte, stanovenom v Prílohe č. 2 tejto Zmluvy o dielo pre jednotlivé časti Diela (čiastkové plnenia).
   3. Cena Diela predstavuje odplatu za splnenie všetkých zmluvných záväzkov Zhotoviteľa, vyplývajúcich z tejto Zmluvy o dielo a zahŕňa všetky náklady a výdavky Zhotoviteľa, resp. jeho subdodávateľov na riadne a včasné zhotovenie Diela, resp. jeho jednotlivých častí (čiastkových plnení) podľa tejto Zmluvy o dielo, ako aj cenu za udelenie licencie k majetkovým autorským právam k Dielu podľa čl. 11 tejto Zmluvy o dielo (s výnimkou ceny za údržbu Licencií SW 3. strán, ktorá je súčasť ceny, hradenej v rámci SLA Zmluvy).
   4. Zhotoviteľ je oprávnený vystaviť faktúry na príslušné čiastky Ceny Diela podľa bodu 9.1 Zmluvy a Rozpočtu podľa Prílohy č. 3 tejto Zmluvy o Dielo nasledovne:
      * 1. v prípade dosiahnutia fakturačného míľnika podľa Prílohy č. 3 tejto Zmluvy o Dielo je Zhotoviteľ oprávnený vystaviť faktúru na čiastku Ceny Diela, zodpovedajúcu príslušnému fakturačnému míľniku podľa Prílohy č. 3 tejto Zmluvy o Dielo, vždy až po podpise Akceptačného protokolu v zmysle článku 6 tejto Zmluvy o dielo, potvrdzujúcom splnenie všetkých povinností Zhotoviteľa, predpokladaných na dosiahnutie daného fakturačného míľnika, a
        2. v prípade Vozidlových zariadení je Zhotoviteľ oprávnený vystaviť súhrnnú faktúru na čiastku Ceny Diela podľa Prílohy č. 3 tejto Zmluvy o Dielo za dodanie a inštaláciu Vozidlových zariadení, potvrdených Akceptačným protokolom, vždy najskôr po uplynutí každého kalendárneho mesiaca, v ktorom došlo k dodaniu Vozidlových zariadení a to súhrnne za všetky Vozidlové zariadenia, dodané v danom kalendárnom mesiaci.
   5. Prílohou ku každej faktúre je bude podpísaný Akceptačný protokol / Akceptačné protokoly, potvrdzujúce prevzatie resp. dodanie časti Diela / dosiahnutie príslušného fakturačného míľnika. Pre vylúčenie pochybností Akceptačné protokoly pre účely fakturácie môžu byť vystavené s výhradou podľa bodu 6.16 tejto Zmluvy o Dielo.
   6. Výdavky vo faktúre musia byť rozdelené do jednotlivých položiek s jednotkovými cenami zaokrúhlenými na 2 (dve) desatinné miesta s jednoznačnou identifikáciou, ktorej položky rozpočtu podľa prílohy č. 3 tejto Zmluvy o dielo sa predmetná fakturovaná čiastka týka.
   7. Splatnosť faktúr je 60 dní odo dňa ich doručenia Objednávateľovi, za predpokladu, že faktúra bude spĺňať všetky náležitosti podľa tejto Zmluvy o dielo. Objednávateľ je povinný uhradiť Zhotoviteľovi fakturovanú sumu prevodom na bankový účet Zhotoviteľa, uvedený na faktúre, pričom na faktúre musí byť uvedený účet Zhotoviteľa, uvedený v záhlaví tejto Zmluvy o dielo. Všetky poplatky, súvisiace s bankovým prevodom, znáša Objednávateľ. V prípade, ak došlo k zmene účtu Zhotoviteľa je Zhotoviteľ povinný túto informáciu oznámiť Objednávateľovi najneskôr s doručením faktúry. Faktúra sa považuje za uhradenú dňom pripísania fakturovanej sumy na účet Zhotoviteľa.
   8. Faktúra musí obsahovať náležitosti v zmysle príslušných všeobecne záväzných právnych predpisov, najmä však zákona č. 222/2004 Z. z. o dani z pridanej hodnoty v platnom znení a v zmysle zákona č. 431/2002 Z. z. o účtovníctve v znení neskorších predpisov. V prípade jej neúplnosti alebo nesprávnosti je Objednávateľ oprávnený vrátiť ju Zhotoviteľovi na jej opravu alebo doplnenie; v takom prípade nová lehota splatnosti začne plynúť až dňom doručenia opravenej alebo doplnenej faktúry Objednávateľovi.
   9. Zmluvné strany sa výslovne dohodli, že Zhotoviteľ nie je oprávnený bez predchádzajúceho písomného súhlasu Objednávateľa postúpiť na tretiu osobou a ani založiť akékoľvek svoje pohľadávky vzniknuté na základe alebo súvislosti s touto Zmluvou o dielo alebo plnením záväzkov podľa tejto Zmluvy o dielo.
4. **ZDROJOVÝ KÓD INFORMAČNÉHO SYSTÉMU**
   1. V prípade ak sa odovzdáva Informačný systém alebo akákoľvek jeho časť je Zhotoviteľ povinný pre akceptáciu Informačného systému resp. jeho časti odovzdať Objednávateľovi funkčné vývojové a produkčné prostredie, ktoré je súčasťou Informačného systému.
   2. Zhotoviteľ je povinný pri akceptácii Informačného systému alebo jeho časti odovzdať Objednávateľovi Vytvorený zdrojový kód v jeho úplnej aktuálnej podobe, zapečatený, na neprepisovateľnom technickom nosiči dát s označením časti a verzie Informačného systému resp. jeho časti, ktorej sa týka. Za odovzdanie Vytvoreného zdrojového kódu Objednávateľovi sa na účely tejto Zmluvy o dielo rozumie odovzdanie technického nosiča dát Oprávnenej osobe Objednávateľa. O odovzdaní a prevzatí technického nosiča dát bude oboma Zmluvnými stranami spísaný a podpísaný preberací protokol.
   3. Vytvorený zdrojový kód Informačného systému vrátane jeho dokumentácie bude prístupný v režime podľa § 31 ods. 4 písm. b) Vyhlášky č. 78/2020 (s obmedzenou dostupnosťou pre orgán vedenia a orgány riadenia v zmysle Zákona o ITVS – vytvorený zdrojový kód je dostupný len pre orgán vedenia a orgány riadenia); týmto nie je dotknutý osobitný právny režim vzťahujúci sa na Preexistentný zdrojový kód. Objednávateľ je oprávnený sprístupniť Vytvorený zdrojový kód okrem orgánov podľa predchádzajúcej vety aj tretím osobám, ale len na špecifický účel, na základe riadne uzatvorenej písomnej zmluvy o mlčanlivosti a ochrane dôverných informácií.
   4. Od prevzatia Informačného systému sa prístup k vytvorenému zdrojovému kódu vo vývojovom a produkčnom prostredí, vrátane nakladania s týmto zdrojovým kódom, začne riadiť podmienkami dohodnutými v SLA zmluve.
   5. Vytvorený zdrojový kód musí byť v podobe, ktorá zaručuje možnosť overenia, že je kompletný a v správnej verzii, t. j. v takej, ktorá umožňuje kompiláciu, inštaláciu, spustenie a overenie funkcionality, a to vrátane kompletnej dokumentácie zdrojového kódu (napr. interfejsov a pod.) Informačného systému alebo jeho časti. Zároveň odovzdaný Vytvorený zdrojový kód musí byť pokrytý testami (aspoň na 85%) a dosahovať rating kvality (statická analýza kódu) podľa CodeClimate/CodeQL a pod. (minimálne stupňa B).
   6. Pre zamedzenie pochybností, povinnosti Zhotoviteľa, týkajúce sa Vytvoreného zdrojového kódu, platia aj na akékoľvek opravy, zmeny, doplnenia, upgrade alebo update Vytvoreného zdrojového kódu a/alebo vyššie uvedenej dokumentácie, ku ktorým dôjde pri plnení tejto Zmluvy o dielo alebo v rámci záručných opráv. Vytvorené zdrojové kódy budú vytvorené vyexportovaním z produkčného prostredia a budú odovzdané Objednávateľovi na elektronickom médiu v zapečatenom obale. Zhotoviteľ je povinný umožniť Objednávateľovi pri odovzdávaní Vytvoreného zdrojového kódu, pred zapečatením obalu, skontrolovať v priestoroch Objednávateľa prítomnosť Vytvoreného zdrojového kódu na odovzdávanom elektronickom médiu.
   7. Nebezpečenstvo poškodenia Vytvorených zdrojových kódov prechádza na Objednávateľa momentom prevzatia Informačného systému alebo jeho časti, pričom Objednávateľ sa zaväzuje uložiť zdrojové kódy takým spôsobom, aby zamedzil akémukoľvek neoprávnenému prístupu tretej osoby. Momentom začatia plnenia SLA zmluvy umožní Objednávateľ Zhotoviteľovi, za predpokladu, že to je nevyhnutné, prístup k Vytvorenému zdrojovému kódu výlučne na účely plnenia povinností z uzatvorenej SLA zmluvy.
   8. V súlade s bodom 6.15 tejto Zmluvy o dielo sa Zmluvné strany môžu dohodnúť, že okrem odovzdania Informačného systému alebo jeho časti, poskytne Zhotoviteľ Objednávateľovi tiež primeranú a nevyhnutnú súčinnosť za účelom zverejnenia dokumentácie na verejne prístupnom úložisku (podľa inštrukcie Objednávateľa) v súlade s § 31 Vyhlášky č. 78/2020 Z. z..
5. **PRÁVA DUŠEVNÉHO VLASTNÍCTVA**
   1. Vzhľadom na to, že súčasťou zhotoveného Diela podľa tejto Zmluvy o dielo:
      * 1. je vytvorenie SW, ktorý napĺňa znaky počítačového programu v zmysle Autorského zákona, a
        2. môže byť aj Preexistentný obchodne dostupný proprietárny SW, Preexistentný obchodne nedostupný proprietárny SW, Preexistentný open source SW,

je k týmto súčastiam Diela poskytovaná licencia za podmienok dohodnutých ďalej v tomto článku Zmluvy o dielo, a to v súlade s ustanoveniami tejto Zmluvy o dielo. Poskytnutie licencie je viazané na moment odovzdania/prevzatia Diela alebo jeho časti, t. j. Objednávateľ nadobúda licenciu najneskôr dňom odovzdania/prevzatia Diela alebo jeho časti.

* 1. Zmluvné strany sa dohodli, že pokiaľ Zhotoviteľ vytvorí v rámci plnenia tejto Zmluvy o dielo pre Objednávateľa SW, ktorý je počítačovým programom chráneným autorským právom alebo jeho časť, prevzatím Diela resp. jeho časti udeľuje Zhotoviteľ Objednávateľovi súhlas používať taký počítačový program ako licenciu nevýhradnú, časovo neobmedzenú (po dobu trvania majetkových autorských práv), územne obmedzenú na územie Slovenskej republiky, v neobmedzenom rozsahu (najmä na neobmedzený počet zariadení a užívateľov) a na všetky spôsoby použitia najmä v súlade s § 19 ods. 4 Autorského zákona na účel, pre ktorý bolo Dielo resp. jeho časť vytvorené podľa tejto Zmluvy o dielo. Zhotoviteľ udeľuje Objednávateľovi tiež oprávnenie udeliť inému orgánu verejnej správy Slovenskej republiky sublicenciu na použitie počítačového programu v súlade s účelom, na aký bude Dielo resp. jeho časť vytvorené, vrátane subjektov ovládaných v zmysle § 66a Obchodného zákonníka alebo subjektov, zriadených orgánom verejnej správy za účelom plnenia úloh vo verejnom záujme (bez ohľadu na právnu formu), pokiaľ to nie je v rozpore s pravidlami na ochranu hospodárskej súťaže.
  2. Licencia podľa bodov 11.1 a 11.2 tohto článku Zmluvy o dielo sa vzťahuje v rovnakom rozsahu na vyjadrenie v strojovom aj zdrojovom kóde, ako aj na koncepčné prípravné materiály, súvisiacu dokumentáciu, a to aj na prípadné ďalšie verzie SW, dodané a upravené na základe tejto Zmluvy o dielo.
  3. Zmluvné strany sa dohodli, že účinnosť licencie podľa bodov 11.1 a 11.2 tohto článku Zmluvy o dielo nastáva prevzatím Diela alebo jeho časti, ktoré príslušný počítačový program obsahuje; do tej doby je Objednávateľ oprávnený počítačový program použiť v rozsahu a spôsobom, nevyhnutným na vykonanie akceptácie Diela.
  4. Odmena za udelenie licencií k Dielu alebo jeho časti (s výnimkou ceny za údržbu Licencií SW 3. strán, ktorá je súčasťou ceny, hradenej v rámci SLA Zmluvy) je súčasťou ceny za dodanie Diela v súlade s čl. 9 tejto Zmluvy o dielo. V prípade pochybností o sume zodpovedajúcej ceny licencie bude cena licencie výlučne na účely tejto Zmluvy o dielo zodpovedať 15 % Ceny Diela.
  5. Zmluvné strany výslovne deklarujú, že ak pri poskytovaní plnenia podľa tejto Zmluvy o dielo vznikne činnosťou Zhotoviteľa a Objednávateľa dielo spoluautorov a ak sa nedohodnú Zmluvné strany výslovne inak, bude sa mať za to, že Objednávateľ je oprávnený disponovať majetkovými autorskými právami k dielu spoluautorov tak, ako by bol ich výhradným disponentom a že Zhotoviteľ udelil Objednávateľovi súhlas k akejkoľvek zmene alebo inému zásahu do diela spoluautorov. Cena Diela podľa čl. 9 tejto Zmluvy o dielo je stanovená so zohľadnením tohto ustanovenia a Zhotoviteľovi nevzniknú v prípade vytvorenia diela spoluautorov žiadne nové nároky na odmenu.
  6. Ak sa Zmluvné strany nedohodnú inak, Zhotoviteľ touto Zmluvou o dielo prevádza na Objednávateľa všetky osobitné práva zhotoviteľa databázy podľa § 135 ods. 1 Autorského zákona, ktoré má Zhotoviteľ, ako zhotoviteľ databázy, k súčastiam plnenia predmetu tejto Zmluvy o dielo, ktoré sú databázou, a to v rozsahu uvedenom v tomto článku Zmluvy o dielo.
  7. Zmluvné strany sa dohodli, že pokiaľ Zhotoviteľ pri plnení Zmluvy o dielo, ako súčasť Diela použije (spravidla ich spracovaním) SW 3. strany (vrátane prípadu, ak poskytovateľom licencie k SW 3. strany je Zhotoviteľ), v takomto prípade udelí Objednávateľovi oprávnenie používať takýto SW 3. strany v súlade s osobitnými licenčnými podmienkami dodávateľa SW 3. strany, avšak vždy minimálne v rozsahu, umožňujúcom Objednávateľovi používať SW 3. strán až do uplynutia záručnej doby na Dielo. Pre kvalifikovanie softvéru ako SW 3. strany je nevyhnutné splniť jednu z podmienok:
     + 1. ide o Preexistentný obchodne dostupný proprietárny SW,
       2. ide o Preexistentný obchodne nedostupný proprietárny SW,
       3. ide o Preexistentný open source SW.

(ďalej len „preexistentný SW“)

* 1. Špecifikácia preexistentných SW podľa bodu 11.8 tejto Zmluvy o dielo, tvoriacich súčasť Diela podľa tejto Zmluvy o dielo, tvoria súčasť Prílohy č. 4 tejto Zmluvy o dielo. Ak licencie podľa prvej vety tohto bodu stratia platnosť, resp. použitý SW 3. strany nebude viac dostupný pre účely jeho použitia v rámci Diela, Zhotoviteľ je povinný zabezpečiť kvalitatívne zodpovedajúci ekvivalent pôvodných SW 3. strán a licencií na ich použitie na obdobie platnosti a účinnosti tejto Zmluvy o dielo a obdobie trvania záručnej doby podľa bodu 8.2(a) tejto Zmluvy o dielo, a to takým spôsobom, aby bol Objednávateľ schopný zabezpečovať plynulú, bezpečnú a spoľahlivú prevádzku informačnej technológie verejnej správy (Informačného systému). V súvislosti s nahradením SW 3. strán a zabezpečenia nových licencií k SW 3. strán podľa tohto bodu Objednávateľovi nevzniknú žiadne ďalšie náklady a všetky náklady na nahradenie SW 3. strán a zabezpečenie nových licencií k SW 3. strán uhradí Zhotoviteľ na vlastné náklady.
  2. Práva, získané v rámci plnenia tejto Zmluvy o dielo, prechádzajú aj na prípadného právneho nástupcu Objednávateľa. Prípadná zmena v osobe Zhotoviteľa (napr. právne nástupníctvo) nebude mať vplyv na oprávnenia udelené v rámci tejto Zmluvy o dielo Zhotoviteľom Objednávateľovi.
  3. Zhotoviteľ sa zaväzuje samostatne zdokumentovať všetky využitia Preexistentných SW a predložiť Objednávateľovi ich ucelený prehľad vrátane ich licenčných podmienok najneskôr v čase podpísania Záverečného akceptačného protokolu v zmysle bodu 6.20 tejto Zmluvy o dielo.
  4. Použiť v rámci Diela SW 3. strán iné ako uvedené v Prílohe č. 4 tejto Zmluvy o dielo je možné len na základe predchádzajúceho písomného súhlasu Objednávateľa.

1. **OCHRANA DÔVERNÝCH INFORMÁCIÍ A OSOBNÝCH ÚDAJOV**
   1. Ak Zhotoviteľ pri plnení predmetu Zmluvy o dielo bude spracúvať v mene Objednávateľa osobné údaje dotknutých osôb, a teda bude vystupovať v postavení sprostredkovateľa v zmysle čl. 4 ods. 8 GDPR a § 5 písm. p) Zákona o ochrane osobných údajov, Zmluvné strany sa zaväzujú uzatvoriť zmluvu o poverení spracúvaním osobných údajov v zmysle čl. 28 GDPR a § 34 Zákona o ochrane osobných údajov. V zmluve o poverení spracúvaním osobných údajov podľa predchádzajúcej vety Zmluvné strany vymedzia predmet a dobu spracúvania osobných údajov, povahu a účel spracúvania, zoznam alebo rozsah osobných údajov, kategórie dotknutých osôb a povinnosti a práva Objednávateľa ako prevádzkovateľa, ako i ustanovia ďalšie práva a povinnosti v súlade so zákonom o ochrane osobných údajov. Zhotoviteľ je oprávnený spracúvať pri plnení tejto Zmluvy o dielo v mene Objednávateľa osobné údaje najskôr po ukončení etapy vývoja a testovania.
   2. Zmluvné strany sú povinné zaviazať mlčanlivosťou o osobných údajoch fyzické osoby, ktoré prídu do styku s osobnými údajmi, pričom povinnosť mlčanlivosti trvá aj po skončení pracovného pomeru, štátnozamestnaneckého pomeru alebo obdobného pracovného vzťahu fyzických osôb.
   3. Zmluvné strany sú povinné zachovávať mlčanlivosť o informáciách, ktoré získali v súvislosti s plnením tejto Zmluvy o dielo a získané výsledky nesmú ďalej použiť na iné účely ako na plnenie jej predmetu, okrem prípadu poskytnutia informácií odborným poradcom Zhotoviteľa (vrátane právnych, účtovných, daňových a iných poradcov alebo audítorov), ktorí sú viazaní všeobecnou povinnosťou mlčanlivosti na základe osobitných právnych predpisov alebo sú povinní zachovávať mlčanlivosť na základe písomnej dohody so Zhotoviteľom alebo Subdodávateľ Zhotoviteľa je povinný zachovávať mlčanlivosť v rovnakom rozsahu ako Zhotoviteľ, pričom Zhotoviteľ zodpovedá za prípadnú škodu v dôsledku porušenia povinností zachovávať mlčanlivosť zo strany subdodávateľa/subdodávateľov Zhotoviteľa**.** Povinnosť Zhotoviteľa a Objednávateľa zachovávať mlčanlivosť o informáciách, ktoré získali v súvislosti s plnením tejto Zmluvy o dielo sa nevzťahuje na informácie, ktoré:
      * 1. boli zverejnené už pred podpisom tejto Zmluvy o dielo,
        2. sa stanú všeobecne a verejne dostupné po podpise tejto Zmluvy o dielo z iného dôvodu, ako z dôvodu porušenia povinností podľa tejto Zmluvy o dielo,
        3. majú byť sprístupnené na základe povinnosti stanovenej zákonom, rozhodnutím súdu, prokuratúry alebo na základe iného záväzného rozhodnutia príslušného orgánu,
        4. boli získané Zhotoviteľom, resp. Objednávateľom od tretej strany, ktorá ich legitímne získala alebo vyvinula a ktorá nemá žiadnu povinnosť, ktorá by obmedzovala ich zverejňovanie.
   4. Zmluvné strany sa zaväzujú, že dostatočne dôsledne poučia svojich zamestnancov, štatutárne orgány, ich členov a subdodávateľov, ktorým sú sprístupnené Dôverné informácie, o povinnosti mlčanlivosti v zmysle tohto článku Zmluvy o dielo. V rozsahu, zaisťujúcom splnenie povinnosti mlčanlivosti podľa tohto článku Zmluvy o dielo, Zhotoviteľ uzatvorí s každým jeho subdodávateľom dohodu o mlčanlivosti, pokiaľ obdobný záväzok nevyplýva pre takého subdodávateľa zo zákona. Zhotoviteľ vyhlasuje, že oboznámil svojich zamestnancov, ktorí sa budú podieľať na plnení tejto Zmluvy o dielo, o povinnosti mlčanlivosti.
   5. Zmluvné strany sa zaväzujú užívať Dôverné informácie výlučne na účel, na ktorý im boli poskytnuté a zároveň sa zaväzujú ich ochraňovať najmenej s rovnakou starostlivosťou ako ochraňujú vlastné Dôverné informácie rovnakého druhu, vždy však najmenej v rozsahu primeranej odbornej starostlivosti, predovšetkým ich budú chrániť pred náhodným alebo neoprávneným poškodením a zničením, náhodnou stratou, zmenou alebo iným znehodnotením, nedovoleným prístupom alebo sprístupnením alebo zverejnením, pričom, ak nie je v tejto Zmluve o dielo ustanovené inak, zaväzujú sa, že bez predchádzajúceho písomného súhlasu druhej Zmluvnej strany neposkytnú, neodovzdajú, neoznámia alebo iným spôsobom nevyzradia, resp. nesprístupnia Dôverné informácie druhej Zmluvnej strany tretej osobe.
2. **OPRÁVNENÉ OSOBY**
   1. Zhotoviteľ sa zaväzuje do piatich (5) pracovných dní od podpisu tejto Zmluvy o dielo vymenovať oprávnené osoby, ktorá budú počas účinnosti tejto Zmluvy o dielo oprávnené konať za Zhotoviteľa v určených záležitostiach, súvisiacich s plnením tejto Zmluvy o dielo, a v tej istej lehote písomne oznámiť Objednávateľovi ich mená a kontaktné údaje.
   2. Objednávateľ sa zaväzuje do piatich (5) pracovných dní od podpisu tejto Zmluvy o dielo vymenovať oprávnené osoby, ktoré budú počas účinnosti tejto Zmluvy o dielo oprávnené konať za Objednávateľa v určených záležitostiach, súvisiacich s plnením tejto Zmluvy o dielo, a v tej istej lehote písomne oznámiť Objednávateľovi ich mená a kontaktné údaje.
   3. Prostredníctvom určených oprávnených osôb Zmluvné strany:
      * 1. zabezpečia vzájomnú komunikáciu Zmluvných strán, týkajúcu sa všetkých záležitostí týkajúcich sa plnenia tejto Zmluvy o dielo,
        2. splnia vymedzené úlohy Zmluvných strán podľa tejto Zmluvy o dielo,
        3. uskutočnia všetky organizačné záležitosti s ohľadom na všetky aktivity a činnosti, súvisiace s plnením tejto Zmluvy o dielo,
        4. zabezpečia koordináciu jednotlivých aktivít a činností Zmluvných strán, súvisiacich s plnením tejto Zmluvy o dielo,
        5. sledujú priebeh plnenia tejto Zmluvy o dielo,
        6. navrhujú potrebné zmeny technických riešení a technickej povahy v zmysle tejto Zmluvy o dielo a
        7. zabezpečia vzájomnú spoluprácu a súčinnosť.
   4. Zmena oprávnených osôb v zmysle tohto článku Zmluvy o dielo sa vykoná prostredníctvom písomného protokolu o zmene oprávnenej osoby, podpísaného oboma Zmluvnými stranami.
3. **SÚČINNOSŤ ZHOTOVITEĽA** 
   1. Zhotoviteľ sa zaväzuje spolupracovať s Objednávateľom počas vykonávania Diela a vyvinúť maximálne úsilie a súčinnosť z jeho strany tak, aby bolo Dielo vykonané v súlade s touto Zmluvou o dielo, riadne a včas.
   2. V prípade predčasného ukončenia tejto Zmluvy o dielo zo strany Objednávateľa a v prípade, že sa Objednávateľ v súlade s bodom 23.8 tejto Zmluvy o dielo rozhodne si ponechať niektoré z už poskytnutých plnení, sa Zhotoviteľ zaväzuje, že Objednávateľovi alebo tretej osobe, určenej Objednávateľom, poskytne všetku súčinnosť (maximálne však v rozsahu hodín vymedzených v bode 14.3 Zmluvy o Dielo), ktorá bude potrebná pre:
      * 1. vyjasnenie akýchkoľvek nejasností, týkajúcich sa poskytnutých plnení (najmä v oblasti vysvetlenia architektúry Informačného systému a integrácie informačných systémov);
        2. možnosť využitia týchto plnení pre účely dokončenia alebo zmien Diela Objednávateľom alebo treťou osobou, určenou Objednávateľom; alebo
        3. prípravu prípadného verejného obstarávania za účelom obstarania nového zhotoviteľa, ktorý bude mať využiť plnenia Zhotoviteľa (časti Diela) pre plnenia, ktoré budú predmetom tohto verejného obstarávania.
   3. Súčinnosť podľa bodu 14.2 tejto Zmluvy o dielo sa Zhotoviteľ zaväzuje poskytnúť v období maximálne 3 (troch) mesiacov od predčasného ukončenia tejto Zmluvy o dielo a v rozsahu minimálne 40 hodín konzultácií a ďalších činností/úkonov v zmysle bodu 14.2 tohto článku Zmluvy o dielo za kalendárny mesiac.
4. **SÚČINNOSŤ OBJEDNÁVATEĽA**
   1. Objednávateľ je povinný poskytovať Zhotoviteľovi pri plnení jeho záväzkov z tejto Zmluvy primeranú súčinnosť, najmä sa vyjadrovať k priebehu realizácie predmetu Zmluvy, k návrhom Zhotoviteľa, podávať zhotoviteľovi potrebné informácie, poskytovať nevyhnutné podklady, ktoré majú vo svojom vlastníctve a zabezpečiť včas dodávky a služby, ktoré nie sú predmetom Diela, ale sú pre zhotovenie Diela nevyhnutné.
   2. Objednávateľ v rámci súčinnosti v oblasti poskytovania potrebných informácií bude informovať bez zbytočného odkladu Zhotoviteľa o všetkých skutočnostiach, ktoré sú významné pre plnenie záväzkov, vyplývajúcich z uzavretých zmlúv, a najmä o skutočnostiach, ktoré môžu byť významné pre rozhodovanie Zhotoviteľa, týkajúceho sa vykonávania Diela.
   3. Objednávateľ je počas celej doby prevádzky Vozidlových zariadení povinný zabezpečiť súčinnosť Dopravcu pri vyradení vozidla z prevádzky pre možnosť odinštalovania Vozidlových zariadení ako aj pri zaradení nového vozidla do prevádzky pre možnosť inštalácie Vozidlových zariadení.
   4. Súčinnosť v oblasti montáže kabeláží a inštalácie Vozidlových zariadení:
      * 1. Objednávateľ pre vypracovanie harmonogramu inštalácie Vozidlových zariadení v zmysle bodu 5.2 tejto Zmluvy o dielo zabezpečí dodanie podkladov o prevádzkových možnostiach Dopravcov pre inštaláciu Vozidlových zariadení,
        2. Objednávateľ zabezpečí, že konkrétny Dopravca bude pristavovať vozidlá podľa odsúhlaseného časového harmonogramu vykonávania Diela a zaistí vykonávanie nevyhnutnej manipulácie s vozidlami pri vykonávaní montážnych prác,
        3. Objednávateľ u konkrétneho Dopravcu zaistí preškolenie určených pracovníkov zhotoviteľa v oblasti BOZP pri práci v areáli konkrétneho Dopravcu,
        4. Objednávateľ zaistí nevyhnutnú asistenciu odborných zamestnancov Dopravcov pri zásadných technických problémoch,
        5. Objednávateľ u konkrétnych Dopravcov umožní Zhotoviteľovi prístup (tiež vjazd automobilom) do priestoru vozovní a zaistí prístup do vozových rozvádzačov,
        6. Objednávateľ umožní Zhotoviteľovi bezplatný odber elektrickej energie zo zásuvky 230 V umiestnenej vo vzdialenosti nie väčšej ako 50 m od vozidiel,
        7. Objednávateľ zaistí, že riadny priebeh prác nebude rušený zásahmi zo strany Dopravcov ani tretích osôb.
5. **KOMUNIKÁCIA ZMLUVNÝCH STRÁN**
   1. Zmluvné strany sa dohodli, že ich vzájomná komunikácia ohľadom akejkoľvek záležitosti, týkajúcej sa tejto Zmluvy o dielo, bude vykonávaná prostredníctvom oprávnených osôb Zmluvných strán podľa čl. 13 tejto Zmluvy o dielo.
   2. Všetky oznámenia, žiadosti, požiadavky a ostatná komunikácia, ktoré sa vyžadujú alebo sú v tejto Zmluve o Dielo inak predpokladané, musia byť v písomnej forme, v slovenskom jazyku, a budú sa doručovať jedným alebo viacerými z nasledujúcich spôsobov, pričom sa budú považovať za riadne doručené, ak:
      * 1. budú doručované osobne, pri prijatí alebo odmietnutí prevzatia;
        2. budú doručované kuriérskou službou, štvrtý pracovný deň po dátume odovzdania kuriérskej službe na prepravu, alebo v prípade skoršieho doručenia, k dátumu doručenia príjemcovi na základe potvrdenia odosielateľovi kuriérskou službou; alebo
        3. budú doručované ako doporučená zásielka, prevzatím, odmietnutím prevzatia alebo prvý pracovný deň po tom, čo pošta vráti komunikáciu odosielajúcej strane ako nedoručenú.
   3. Odlišne od spôsobu komunikácie podľa bodu 16.2 Zmluvy o Dielo, elektronickou poštou (e-mailom), môže byť doručovaná výlučne komunikácia, ktorá má operatívnu povahu (napr. komunikácia, týkajúca sa organizácie stretnutí alebo iných organizačných záležitostí, všeobecná výmena informácií a pod.) alebo komunikácia a dokumenty, ktoré si Zmluvné strany písomne dohodnú. V takom prípade sa bude považovať komunikácia za riadne doručenú v momente, kedy systém elektronickej pošty odosielateľa alebo príjemcu pošle na e-mailovú adresu odosielateľa potvrdenie o doručení elektronickej pošty do systému elektronickej pošty príjemcu, pričom v prípade, ak takéto potvrdenie bude doručené na adresu prijímateľa mimo pracovný deň alebo v pracovný deň po bežnom pracovnom čase (08:00 - 16:00), za čas doručenia sa bude považovať najbližší nasledujúci pracovný deň.
   4. Všetky oznámenia, žiadosti, požiadavky a ostatná komunikácia budú adresované na príslušné adresy sídla Zmluvných strán a/alebo adresy Zmluvných strán, uvedené v záhlaví tejto Zmluvy a zároveň kontaktným osobám, ktoré si Zmluvné strany písomne oznámia podľa čl. 13 tejto Zmluvy o dielo.
6. **OCHRANA ZAMESTNANCOV ZHOTOVITEĽA A SUBDODÁVATEĽOV** 
   1. Zhotoviteľ pri plnení tejto Zmluvy o dielo zodpovedá za svojich zamestnancov, ich bezpečnosť a ochranu zdravia pri práci, a tiež za svojich subdodávateľov a ich zamestnancov, v prípade ak Dielo, resp. časť diela uskutočňuje prostredníctvom subdodávateľov.. Zhotoviteľ je povinný vykonať všetky nevyhnutné opatrenia, aby zabezpečil v súvislosti s plnením tejto Zmluvy o dielo bezpečnosť svojich zamestnancov, zamestnancov Objednávateľa, subdodávateľov a jeho zamestnancov a ďalších osôb, ktoré sa s vedomím Objednávateľa zdržujú v mieste plnenia tejto Zmluvy o dielo.
   2. Zhotoviteľ je povinný v súvislosti s plnením tejto Zmluvy o dielo vykonať opatrenia a určiť postupy na zaistenie bezpečnosti svojich zamestnancov a subdodávateľov zamestnancov subdodávateľov a zabezpečiť všetky prostriedky potrebné na ochranu života a zdravia zamestnancov Zhotoviteľa a zamestnancov subdodávateľa/ov v mieste plnenia tejto Zmluvy o dielo pre prípad vzniku bezprostredného a vážneho ohrozenia života alebo zdravia; o vykonaných opatreniach je Zhotoviteľ povinný informovať Objednávateľa a ďalšie osoby, zdržujúce sa na mieste plnenia tejto Zmluvy o dielo.
   3. Objednávateľ je povinný v mieste plnenia tejto Zmluvy o dielo a v priestoroch Objednávateľa zabezpečiť primerané pracovné podmienky, súladné s pravidlami bezpečnosti a ochrany zdravia práci.
   4. Zhotoviteľ je povinný bezodkladne oboznamovať Objednávateľa o nedostatkoch a iných závažných skutočnostiach v priestoroch Objednávateľa, tvoriacich miesto plnenia tejto Zmluvy o dielo, ktoré by pri práci mohli ohroziť bezpečnosť alebo zdravie zamestnancov Zhotoviteľa alebo jeho subdodávateľov a ich zamestnancov, zamestnancov Objednávateľa alebo tretích osôb, o ktorých sa dozvedel v súvislosti s plnením tejto Zmluvy o dielo a odmietnuť vykonať realizáciu Diela v týchto miestach do času odstránenia týchto nedostatkov.
   5. Zhotoviteľ je povinný bezodkladne oboznámiť Objednávateľa o mimoriadnej udalosti (nebezpečná udalosť, pracovný úraz zamestnanca Zhotoviteľa, zamestnanca subdodávateľa alebo inej osoby konajúcej v mene Zhotoviteľa), ktorá sa stala v súvislosti s plnením tejto Zmluvy o dielo v priestoroch Objednávateľa a ktorá sa týka ochrany zamestnancov Zhotoviteľa a jeho subdodávateľov a ich zamestnancov. Povinnosť Zhotoviteľa podľa predchádzajúcej vety platí aj vtedy, ak k mimoriadnej udalosti nedošlo v súvislosti s plnením tejto Zmluvy o dielo, ale došlo k nej na pracoviskách Objednávateľa .
   6. Zhotoviteľ je povinný zaraďovať zamestnancov na výkon práce so zreteľom na ich zdravotný stav, schopnosti, kvalifikačné predpoklady a odbornú spôsobilosť podľa právnych predpisov a ostatných predpisov na zaistenie bezpečnosti a ochrany zdravia pri práci a nedovoliť, aby vykonávali práce, ktoré nezodpovedajú ich zdravotnému stavu a schopnostiam a na ktoré nemajú vek, kvalifikačné predpoklady alebo doklad o odbornej spôsobilosti podľa právnych predpisov a iných normatívnych aktov na zaistenie bezpečnosti a ochrany zdravia pri práci.
7. **ZODPOVEDNOSŤ ZA ŠKODU A NÁHRADA ŠKODY**
   1. Nebezpečenstvo škody na Diele a jeho časti prechádza na Objednávateľa podpísaním Akceptačného protokolu, vzťahujúceho sa k odovzdávanej časti Diela oboma Zmluvnými stranami, pričom nebezpečenstvo škody na Diele ako celku prechádza na Objednávateľa podpísaním Záverečného akceptačného protokolu, podpísaného oboma Zmluvnými stranami.
   2. Každá zo Zmluvných strán nesie zodpovednosť za škodu spôsobenú porušením všeobecne platných a účinných právnych predpisov Slovenskej republiky a tejto Zmluvy o dielo. Zmluvné strany sa zaväzujú vyvinúť maximálne úsilie k predchádzaniu škodám a k minimalizácii vzniknutých škôd. Zmluvné strany sa zaväzujú bez zbytočného odkladu písomne upozorniť druhú Zmluvnú stranu na vzniknuté okolnosti vylučujúce zodpovednosť, ktoré bránia riadnemu plneniu podľa tejto Zmluvy o dielo. Zmluvné strany sa zaväzujú k vyvinutiu maximálneho úsilia na odvrátenie a prekonanie okolností vylučujúcich zodpovednosť.
   3. Zhotoviteľ zodpovedá Objednávateľovi v plnom rozsahu za škodu spôsobenú jeho zamestnancami a/alebo subdodávateľmi a jeho zamestnancami, inými tretími osobami konajúcimi v mene Zhotoviteľa v zmysle tejto Zmluvy o dielo, pričom ustanovenia Zákonníka práce o zodpovednosti zamestnancov za škodu alebo ustanovenia Obchodného zákonníka o náhrade škody, aplikovateľné na škodu spôsobenú subdodávateľmi, týmto nie sú dotknuté.
   4. Zhotoviteľ je povinný postupovať pri plnení pokynov a zadaní zo strany Objednávateľa s odbornou starostlivosťou, pričom je povinný bez zbytočného odkladu písomne upozorniť Objednávateľa na nevhodnú povahu jeho pokynov a/alebo podkladov, poskytnutých Objednávateľom s adekvátnym odôvodnením nevhodnosti povahy takýchto pokynov a/alebo podkladov, ak mohol túto nevhodnosť zistiť pri vynaložení odbornej starostlivosti. Ak Zhotoviteľ písomne neupozorní Objednávateľa na nevhodnosť pokynov alebo podkladov, nemôže sa zbaviť zodpovednosti za vzniknutú škodu, iba ak nevhodnosť nemohol zistiť ani pri vynaložení odbornej starostlivosti. Zhotoviteľ nezodpovedá za škodu, ktorá vznikla v dôsledku nevhodného pokynu alebo podkladu zo strany Objednávateľa, ak Zhotoviteľ bezodkladne písomne upozornil Objednávateľa na nevhodnosť tohto pokynu alebo podkladu a Objednávateľ na takom pokyne alebo podklade aj napriek predchádzajúcemu upozorneniu zo strany Zhotoviteľa naďalej trval.
   5. Ak nevhodné pokyny a/alebo podklady dané Objednávateľom prekážajú v riadnom plnení povinností Zhotoviteľa podľa tejto Zmluvy o dielo, je Zhotoviteľ povinný ich plnenie v nevyhnutnom rozsahu prerušiť do doby výmeny nevhodných podkladov alebo zmeny pokynov Objednávateľa alebo písomného oznámenia, že Objednávateľ trvá na poskytnutí plnení podľa tejto Zmluvy o dielo s použitím jeho podkladov a pokynov. O dobu, po ktorú bolo potrebné plnenie povinností Zhotoviteľa podľa tejto Zmluvy o dielo prerušiť, sa predlžuje lehota, určená na ich splnenie. Zhotoviteľ má takisto nárok na úhradu preukázaných a odôvodnených nákladov, spojených s prerušením plnenia jeho povinností podľa tejto Zmluvy o dielo za podmienok, uvedených v tomto bode alebo s použitím nevhodných podkladov Objednávateľa do doby, keď sa ich nevhodnosť mohla zistiť; uvedené neplatí, ak Zhotoviteľ Objednávateľa na nevhodnosť pokynov Objednávateľa neupozornil a nevhodnosť mohol zistiť pri vynaložení odbornej starostlivosti.
   6. Zmluvné strany sa zaväzujú upozorniť písomne druhú Zmluvnú stranu bez zbytočného odkladu na vzniknuté okolnosti, vylučujúce zodpovednosť, brániace riadnemu plneniu tejto Zmluvy o dielo. O dobu, po ktorú bolo potrebné plnenie povinností Zhotoviteľa podľa predchádzajúcej vety prerušiť, možno predĺžiť lehotu, určenú na ich splnenie na základe rozhodnutia a schválenia Riadiacim výborom projektu.
   7. V prípade okolností vyššej moci (vid maior), ktorou sa rozumie prekážka, ktorá nastala nezávisle od vôle povinnej zmluvnej strany a bráni jej v splnení jej zmluvných povinností a zároveň nemožno rozumne predpokladať, že by povinná zmluvná strana túto prekážku alebo jej následky odvrátila alebo prekonala, a tiež, že by v čase vzniku záväzku túto prekážku predvídala, zmluvná strana, ktorá nesplní svoje povinnosti z tejto Zmluvy o dielo z dôvodu okolností vyššej moci, nebude zodpovedná za škodu, ak vykonala všetky rozumné opatrenia pre ich splnenie. Prípad nesplnenia povinností z dôvodov okolností vyššej moci nemôže založiť dôvod pre odstúpenie od Zmluvy o dielo ani vznik nároku na zmluvnú pokutu. Čas pre splnenie povinnosti sa predlžuje o dobu trvania následkov okolností vyššej moci, znemožňujúcej riadne plnenie povinnosti. Za okolnosti vyššej moci sa považujú najmä: živelné pohromy (napr. víchrica, povodeň, požiar, zemetrasenie, úder blesku atď.) pandémie, vojnový stav, núdzový stav a pod.
   8. Za okolnosti, vylučujúce zodpovednosť na strane Objednávateľa sa považuje napr. aj nekonanie alebo neprimerané zdržanie, spôsobené konaním alebo nekonaním Národnej implementačnej a koordinačnej autority, MD SR v pozícii Vykonávateľa, certifikačného orgánu, orgánu auditu alebo iného orgánu financovania v zmysle Zmluvy o poskytnutí prostriedkov mechanizmu.
8. **SUBDODÁVATELIA A REGISTER PARTEROV VEREJNÉHO SEKTORA**
   1. Na poskytovanie plnení, ktoré tvoria Dielo alebo jeho časť pre Objednávateľa, má Zhotoviteľ, za podmienok dohodnutých v tejto Zmluve o dielo, právo uzatvárať subdodávateľské zmluvy. Tým nie je dotknutá zodpovednosť Zhotoviteľa za plnenie tejto Zmluvy o dielo v súlade s § 41 ods. 8 Zákona o VO a Zhotoviteľ je povinný odovzdávať Objednávateľovi plnenia sám, na svoju zodpovednosť, v dohodnutom čase a v dohodnutej kvalite.
   2. Zoznam subdodávateľov s ich identifikačnými údajmi v rozsahu: (i) meno a priezvisko alebo obchodné meno, resp. názov, (ii) adresa pobytu alebo sídlo, (iii) IČO alebo dátum narodenia, ak nebolo pridelené IČO, (iv) podiel plnenia na tejto Zmluvy o dielo v percentuálnom vyjadrení, ako aj údaje o osobe, oprávnenej konať za subdodávateľa v rozsahu meno a priezvisko, adresa pobytu a dátum narodenia, stručný opis časti predmetu plnenia zmluvy, ktorý bude predmetom subdodávky je uvedený v Prílohe č. 5 tejto Zmluvy o dielo.
   3. Zhotoviteľ je povinný písomne oznámiť Oprávnenej osobe Objednávateľa akúkoľvek zmenu údajov o subdodávateľovi bezodkladne po tom, ako sa o takej zmene dozvedel.
   4. Zhotoviteľ je oprávnený zmeniť alebo doplniť subdodávateľa počas trvania tejto Zmluvy o dielo. Zhotoviteľ je povinný predložiť písomné oznámenie o zmene alebo doplnení subdodávateľa, ktoré bude obsahovať údaje o navrhovanom subdodávateľovi v rozsahu podľa bodu 19.2 tejto Zmluvy o dielo. Akúkoľvek zmenu subdodávateľa, ktorá predstavuje zmenu Prílohy č. 5 tejto Zmluvy o dielo, musí Zhotoviteľ oznámiť najneskôr v lehote 15 kalendárnych dní pred dňom zmeny alebo doplnenia subdodávateľa. Zmena alebo doplnenie subdodávateľa podlieha písomnému súhlasu zo strany Objednávateľa.
   5. Každý zamieňaný subdodávateľ je povinný preukázať splnenie podmienok účasti osobného postavenia podľa ustanovenia § 32 Zákona o VO. V prípade, že zamieňaný subdodávateľ preukázal vo Verejnom obstarávaní za Zhotoviteľa podmienky účasti podľa § 33 alebo 34 Zákona o VO alebo ďalšie požiadavky, je Poskytovateľ povinný súčasne predložiť doklady navrhovaného subdodávateľa, ktorými preukáže splnenie týchto podmienok účasti a požiadaviek.
   6. Zhotoviteľ a jeho subdodávatelia (v zmysle § 2 ods. 5 písm. e) Zákona o VO ) sú v prípade vzniku povinnosti byť zapísaný v Registri partnerov verejného sektora podľa Zákona o registri partnerov verejného sektora (predovšetkým § 2 ods. 1 písm. a) bod 7) povinní byť zapísaní do registra partnerov verejného sektora (ďalej spoločne ako „Subdodávatelia“) sú povinní byť zapísaní do registra partnerov verejného sektora, a to počas celej doby trvania ich účasti na plnení tejto Zmluvy o dielo. U Subdodávateľov táto povinnosť platí len vtedy, ak subdodávatelia majú povinnosť byť zapísaní v registri partnerov verejného sektora podľa Zákona o registri partnerov verejného sektora. Zhotoviteľ je povinný zabezpečiť, aby Subdodávatelia, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle Zákona o registri partnerov verejného sektora.
   7. Zhotoviteľ zodpovedá za správnosť a úplnosť údajov, zapísaných o ňom v registri partnerov verejného sektora, identifikáciu konečného užívateľa výhod vo svojej spoločnosti, ako aj overovanie identifikácie konečného užívateľa výhod v zmysle § 11 Zákona o registri partnerov verejného sektora.
   8. Na subdodávateľov sa vzťahuje povinnosť strpieť výkon kontroly/auditu/overovania, súvisiaceho s plnením podľa tejto Zmluvy o dielo zo strany Oprávnenej osoby na vykonanie kontroly/auditu/overenia podľa Zmluvy o poskytnutí prostriedkov mechanizmu. Zhotoviteľ je povinný zabezpečiť súčinnosť subdodávateľov podľa prvej vety.
9. **KĽÚČOVÍ EXPERTI** 
   1. Zhotoviteľ sa zaväzuje, že výkon vybraných odborných činností v rámci plnenia tejto Zmluvy o dielo bude vykonávať výlučne prostredníctvom kľúčových expertov, prostredníctvom ktorých preukazoval splnenie podmienok účasti technickej spôsobilosti vo Verejnom obstarávaní. Zoznam jednotlivých kľúčových expertov v čase uzatvorenia tejto Zmluvy o dielo tvoria obsah Prílohy č. 7 tejto Zmluvy o dielo.
   2. V rámci plnenia Zmluvy o Dielo budú mať nasledovní kľúčoví experti nasledovné práva a povinnosti a budú zodpovedať za nasledovný rozsah činností pri plnení Zmluvy o dielo:
      * 1. Kľúčový expert č. 1 - **Projektový manažér pre realizáciu diela**, bude odborným garantom zodpovedným za riadenie celého projektového tímu Zhotoviteľa pri realizácii Diela, vo všetkých fázach dodávky, vrátane analýzy, vývoja, implementácie a nasadenia Diela do produkčnej prevádzky;
        2. Kľúčový expert č. 3- **Hlavný IT architekt**, bude odborným garantom zodpovedným za návrh architektúry Informačného systému a integračnú architektúru;
        3. Kľúčový expert č. 4 - **Hlavný IT analytik**, bude odborným garantom zodpovedným za vypracovanie a dohľad nad detailným návrhom riešenia Informačného systému a modelovania integrácie systémov;
        4. Kľúčový expert č. 5-  **Biznis analytik v oblasti dopravy**, bude odborným garantom v rámci analýzy, zodpovedným za návrh biznis procesov informačného systému v oblasti optimalizácie trás dopravy / prepravy, výber poplatkov a zúčtovanie poplatkov v oblasti dopravy/ **prepravy**;
        5. Kľúčový expert č. 6 - **Špecialista na integrácie informačných systémov (IT programátor/vývojár)**, bude odborným garantom a zodpovedným za realizáciu integračnej platformy;
        6. Kľúčový odborník č. 7 – **Odborník na orchestráciu kontajnerizovaných komponentov informačného systému v cloudovom ekosystéme**, bude odborným garantom zodpovedným za nasadenie kontajnerizovaných komponentov Informačného systému v cloudovom ekosystéme;
        7. Kľúčový expert č. 8 - **Hlavný tester (IT tester)**, bude zodpovedný za tvorbu stratégie testovania, plánu testovania a bude odborným garantom testovania Informačného systému;
        8. Kľúčový expert č. 9 - **Tester (IT tester)**, bude zodpovedný za tvorbu testovacích scenárov, testovanie a vyhodnocovanie testov s použitím trackovacích nástrojov;
        9. Kľúčový expert č. 10 - **Špecialista pre databázové technológie**, bude odborným garantom zodpovedným za databázové technológie, optimalizáciu výkonu Informačného systému po jeho nasadení do prevádzky a plán obnovy po havárii Informačného systému;
        10. Kľúčový expert č. 11 - **Špecialista pre bezpečnosť IT,** bude odborným garantom zodpovedným za implementáciu bezpečnostných opatrení v Informačnom systéme vrátane realizácie bezpečnostného projektu;
        11. Kľúčový expert č. 12 - **Manažér inštalačných činností**, bude zodpovedný za naplánovanie a riadenie inštalačných prác Vozidlových zariadení ;
        12. Kľúčový expert č. 13 -  **Vedúci inštalačných a servisných činností**, bude zodpovedný za inštaláciu Vozidlových zariadení.
   3. V prípade, ak pred alebo počas realizácie Diela dôjde zo strany Zhotoviteľa k nevyhnutnej zmene kľúčového experta, je Zhotoviteľ povinný predložiť na schválenie Objednávateľovi písomne žiadosť o zmenu kľúčového experta, uvedeného v Prílohe č. 7 Zmluvy o Dielo, spolu s dokladmi, preukazujúcimi odbornú spôsobilosť kľúčového experta, definovanú v procese Verejného obstarávania a to najneskôr pätnásť pracovných dní pred začatím realizácie služby týmto kľúčovým expertom,
   4. V prípade, ak Objednávateľ nebude spokojný s prácou konkrétneho kľúčového experta alebo zamestnanca Zhotoviteľa, oznámi túto skutočnosť s požiadavkou na nápravu Zhotoviteľovi. V prípade, ak v lehote 30 dní nedôjde k náprave zo strany Zhotoviteľa , má Objednávateľ právo požiadať Zhotoviteľa o zabezpečenie zmeny dotknutého kľúčového experta alebo zamestnanca Zhotoviteľa a Zhotoviteľ je povinný v lehote 15 dní túto zmenu vykonať. Na zmenu kľúčového experta podľa tohto bodu sa použije bod 20.3 primerane. Zmenu kľúčového experta schvaľuje Riadiaci výbor, pričom schválením nahradenia kľúčového experta riadiacim výborom podľa tohto bodu Zmluvy o Dielo dochádza v časti nahradenia daného kľúčového experta automaticky aj k zmene tejto Zmluvy o Dielo a uzatvorenie osobitného písomného dodatku k Zmluve o Dielo, ktorým dôjde k zmene daného kľúčového experta v Prílohe č. 7 Zmluvy o Dielo sa v takom prípade nevyžaduje.
   5. Ak má byť ktorýkoľvek kľúčový expert neprítomný počas plnenia tejto Zmluvy viac ako 3 dni, musí Zhotoviteľ v čo najskoršej možnej lehote avšak najneskôr do 30 dní odo dňa prvého vzniku neprítomnosti kľúčového experta, vymenovať vhodnú náhradnú osobu (za podmienky predchádzajúceho súhlasu Objednávateľa) a Objednávateľ musí byť vopred informovaný o tejto skutočnosti, o dobe neprítomnosti a o náhradnom zástupcovi kľúčového experta. Pre účely tejto Zmluvy bude mať zástupca kľúčového experta rovnaké právomoci a povinnosti, ako sú dané osobe danému kľúčovému expertovi.
10. **SANKCIE A ZMLUVNÉ POKUTY**
    1. Objednávateľ je oprávnený požadovať od Zhotoviteľa zmluvnú pokutu vo výške:
       * 1. 0,10 % z Ceny Diela, za každý (aj začatý) deň omeškania, ak je Zhotoviteľ v omeškaní so splnením povinnosti odovzdať Dielo v termíne, špecifikovanom v časovom harmonograme podľa Prílohy č. 2 tejto Zmluvy o dielo podľa bodu 3.2 tejto Zmluvy o dielo,
         2. 0,05 % z Ceny Diela, za každý (aj začatý) deň omeškania, ak je Zhotoviteľ v omeškaní so splnením povinnosti odovzdať časť Diela v termíne, špecifikovanom v časovom harmonograme podľa Prílohy č. 2 tejto Zmluvy o dielo,
         3. 500,- EUR za každý deň existencie dôvodu vzniku práva na odstúpenie od tejto Zmluvy o dielo, ak vzniklo právo na odstúpenie od zmluvy podľa § 15 ods. 1 Zákona o registri partnerov verejného sektora alebo § 19 ods. 3 Zákona o VO,
         4. 5.000,- EUR za každý aj začatý deň omeškania, ak je zhotoviteľ v omeškaní so splnením povinnosti v zmysle čl. 10.2 tejto Zmluvy o dielo,
         5. 1 % z odmeny za udelenie licencie podľa čl. 11.5 Zmluvy, ak Zhotoviteľ neposkytne ktorúkoľvek z licencií podľa čl. 11 tejto Zmluvy o dielo Objednávateľovi (pre odstránenie pochybností je Objednávateľovi umožnené uplatniť zmluvnú pokutu za neposkytnutie každej licencie samostatne), a to za každý deň omeškania s poskytnutím licencie podľa čl. 11 tejto Zmluvy o dielo.
    2. Objednávateľ je oprávnený uplatniť si zmluvné pokuty podľa bodu 21.1 tejto Zmluvy o dielo, maximálne však do výšky 25 % Ceny Diela.
    3. Ak sa Objednávateľ dostane do omeškania so splnením peňažného záväzku alebo jeho časti, má Zhotoviteľ právo uplatniť si z nezaplatenej sumy úroky z omeškania v súlade s § 369a Obchodného zákonníka a v sadzbe podľa Nariadenia vlády Slovenskej republiky č. 21/2013 Z. z., ktorým sa vykonávajú niektoré ustanovenia Obchodného zákonníka v znení neskorších predpisov.
    4. Ak sa Zhotoviteľ dostane do omeškania so splnením peňažného záväzku alebo jeho časti, má Objednávateľ právo uplatniť si z nezaplatenej sumy úroky z omeškania v súlade s § 369 Obchodného zákonníka a v sadzbe podľa Nariadenia vlády Slovenskej republiky č. 21/2013 Z. z., ktorým sa vykonávajú niektoré ustanovenia Obchodného zákonníka v znení neskorších predpisov.
    5. Zaplatením zmluvnej pokuty nie je dotknutý nárok Zmluvnej strany na náhradu preukázateľnej škody, prevyšujúcej zaplatené pokuty, spôsobenej porušením povinností, na ktorú sa vzťahuje zmluvná pokuta.
    6. Ak si Objednávateľ uplatní zmluvnú pokutu podľa bodu 21.1 tohto článku Zmluvy o dielo, má právo si ju započítať voči pohľadávke Zhotoviteľa v najbližšom fakturačnom míľniku.
11. **ZMENY DIELA A ZMENY ZMLUVY** 
    1. Akékoľvek zmeny tejto Zmluvy o dielo možno realizovať na základe oboma Zmluvnými stranami podpísaného dodatku k Zmluve o dielo (s výnimkou zmeny osoby subdodávateľa t. j. Prílohy č. 7 Zmluvy o dielo), za predpokladu, že sú splnené podmienky podľa § 18 Zákona o VO.
    2. Zmluvu o Dielo možno meniť len formou písomných a očíslovaných dodatkov podpísaných štatutárnymi zástupcami oboch Zmluvných strán.
12. **BEZPEČNOSŤ VÝVOJA DIELA**
    1. Zhotoviteľ sa v súvislosti s plnením tejto Zmluvy o dielo zaväzuje dodržiavať požiadavky na bezpečnosť stanovené:
       * 1. Zákonom o KB, Zákonom o ITVS, Vyhláškou č. 78/2020, Vyhláškou č. 179/2020, Zákonom o ochrane osobných údajov, GDPR,
         2. bezpečnostným projektom Diela,
         3. bezpečnostnou politikou Objednávateľa a ďalšími Objednávateľom vydanými a sprístupnenými bezpečnostnými smernicami a štandardmi, a
         4. bezpečnostnými požiadavkami uvedenými v tejto Zmluve o dielo.
    2. Oprávnené osoby a zamestnanci Zhotoviteľa, ktorí budú vykonávať pre Objednávateľa činnosti, súvisiace s plnením tejto Zmluvy o dielo, musia byť poučení o povinnostiach podľa bodu 23.1 tejto Zmluvy a o tomto poučení musí Zhotoviteľ vytvoriť záznam, ktorý bude podpísaný poučenou osobou a osobou, ktorá poučenie vykonala. Za riadne poučenie zodpovedá Zhotoviteľ.
    3. Zhotoviteľ sa zaväzuje zaistiť bezpečnosť a odolnosť Diela alebo jeho časti voči aktuálne známym typom útokov a pred jeho odovzdaním vykonať testovanie na prítomnosť známych zraniteľností. V prípade zistenia zraniteľností sa Zhotoviteľ zaväzuje tieto zraniteľnosti odstrániť, vykonať opätovné testovanie a zdokumentovaný výsledok testovania odovzdať Objednávateľovi spolu s dodávaným riešením.
    4. Zhotoviteľ umožní Objednávateľovi vykonať skeny zraniteľností alebo penetračné testy zhotoveného Informačného systému alebo jeho časti v prostredí Objednávateľa pred jeho odovzdaním, pričom sa Zhotoviteľ zaväzuje všetky týmto testovaním zistené nedostatky pred odovzdaním Informačného systému alebo jeho časti odstrániť. Zistené nedostatky podľa predošlej vety sa na účel tejto Zmluvy o dielo považujú za vady Informačného systému úrovne (B).
    5. Informačný systém musí byť vyvíjaný v bezpečnom vývojovom prostredí s použitím nástrojov, ktoré musia byť:
       * 1. získané legálnym spôsobom z dôveryhodných zdrojov,
         2. stále podporované výrobcom nástroja (t. j. výrobca poskytuje bezpečnostné aktualizácie) a nesmú byť označené ako zastarané,
         3. aktualizované minimálne raz za 6 mesiacov a musia byť aplikované bezpečnostné záplaty vydané výrobcom nástroja.
    6. Vo vývojovom prostredí (vývojárske nástroje a podporné informačné systémy, vrátane použitých knižníc tretích strán), v ktorom bude Informačný systém vyvíjaný, musia byť implementované opatrenia na:
       * 1. zabezpečenie integrity vyvíjaného Informačného systému na základe najvyššej Objednávateľom požadovanej úrovne ochrany dôvernosti, integrity a dostupnosti informácií, ktoré budú spracovávané vo vyvíjanom riešení.
         2. zaistenie dôvernosti na základe Objednávateľom požadovanej úrovne ochrany dôvernosti citlivých údajov.
    7. Zhotoviteľ je povinný spĺňať nasledovné podmienky pri zhotovovaní Informačného systému:
       * 1. pri tvorbe zdrojového kódu Informačného systému musí byť použitý systém na verzionovanie (umožňujúci sledovanie zmien v jednotlivých verziách),
         2. nesmú sa používať funkcie/volania/nástroje, ktoré sú podľa ich dokumentácie v súčasnej dobe zastarané (angl. deprecated) alebo nebezpečné (angl. unsafe) a mali by byť nahradené odporúčanými alternatívami,
         3. Informačný systém musí podporovať logovanie a parametrizovateľnú tvorbu logov,
         4. logy musia byť centrálne ukladané a archivované minimálne 6 mesiacov po skončení záručnej doby Informačného systému podľa bodu 8.2 tejto Zmluvy o dielo,
         5. ak implementovaný Informačný systém potrebuje spracovávať Dôverné informácie, počas vývoja aj testovania musia byť použité anonymizované, resp. fiktívne údaje,
         6. počas vývoja Informačného systému musí byť zabezpečené pravidelné monitorovanie nových zraniteľností jednotlivých (najmä externých) súčastí Informačného systému a pravidelné aplikovanie autorizovaných bezpečnostných záplat.
         7. po ukončení vývoja musí prejsť Informačný systém alebo jeho časť (aplikácia) testovaním a verifikáciou implementovaných opatrení kybernetickej bezpečnosti.
    8. Kontrola vykonaných opatrení sa vykonáva dvoma spôsobmi:
       * 1. pri odovzdávaní projektu na mieste dohodnutom medzi Objednávateľom a Zhotoviteľom,
         2. počas implementácie projektu na mieste, kde prebieha vývoj riešenia.
    9. Zdokumentovanie naplnených bezpečnostných požiadaviek, implementovaných bezpečnostných opatrení a akceptácia bezpečnostného projektu Informačného systému a implementovaných opatrení sa riadia ustanoveniami čl. 6 tejto Zmluvy o dielo.
13. **UKONČENIE ZMLUVY**
    1. Táto Zmluva o dielo zaniká:
       * 1. uplynutím doby, na ktorú bola uzavretá,
         2. písomnou dohodou Zmluvných strán,
         3. písomným odstúpením od Zmluvy o dielo zmluvnou stranou podľa podmienok ustanovených v tejto Zmluve o dielo.
    2. Ak bude táto Zmluva o dielo predčasne ukončená dohodou Zmluvných strán, tvorí stanovenie spôsobu vysporiadania vzťahov, vzniknutých na základe tejto Zmluvy o dielo, podstatnú náležitosť dohody o ukončení účinnosti tejto Zmluvy o dielo. V rámci tejto dohody sa vysporiada aj udelenie licencií k odovzdanému Informačnému systému alebo jeho časti v súlade s čl. 11 Zmluvy o dielo.
    3. Objednávateľ je oprávnený odstúpiť od tejto Zmluvy o dielo v prípade, ak dôjde k mimoriadnemu ukončeniu Zmluvy o poskytnutí prostriedkov mechanizmu.
    4. Objednávateľ je oprávnený odstúpiť od tejto Zmluvy o Dielo v nasledovných prípadoch, ktoré znamenajú podstatné porušenie Zmluvy:
       * 1. Zhotoviteľ preruší alebo skončí svoju podnikateľskú činnosť alebo stratí podnikateľské oprávnenie, potrebné pre plnenie tejto Zmluvy o dielo,
         2. Zhotoviteľ vstúpi do likvidácie bez právneho nástupcu,
         3. je Zhotoviteľ preukázateľne v úpadku alebo je na majetok Zhotoviteľa vyhlásený konkurz, zastaví sa konkurzné konanie pre nedostatok majetku Zhotoviteľa alebo sa zruší konkurz pre nedostatok majetku Zhotoviteľa,
         4. sa Zhotoviteľ stane spoločnosťou v kríze v zmysle § 67a Obchodného zákonníka,
         5. je majetok Zhotoviteľa predmetom exekučného konania,
         6. bol Zhotoviteľovi právoplatne uložený trest zrušenia právnickej osoby, trest zákazu činnosti, trest zákazu prijímať dotácie alebo subvencie, trest zákazu prijímať pomoc a podporu poskytovanú z fondov Európskej únie, trest zákazu účasti vo verejnom obstarávaní podľa Zákona o trestnej zodpovednosti právnických osôb,
         7. bol štatutárny orgán Zhotoviteľa alebo člen štatutárneho alebo dozorného orgánu Zhotoviteľa právoplatne odsúdený za niektorý z trestných činov korupcie (trestné činy podľa ôsmej hlavy tretieho dielu osobitnej časti Trestného zákona), trestný čin legalizácie príjmov z trestnej činnosti (§ 233 Trestného zákona), trestný čin poškodzovania finančných záujmov Európskej únie (§ 263 Trestného zákona), trestný čin machinácie vo verejnom obstarávaní alebo vo verejnej dražbe (§ 266 Trestného zákona), ako aj za akýkoľvek trestný čin, ktorého skutková podstata súvisí s podnikaním Zhotoviteľa v oblasti IT technológií alebo výkonom jeho činnosti,
         8. ak preukázateľne nastala skutočnosť, ktorá môže viesť k výmazu Zhotoviteľa alebo jeho subdodávateľa v zmysle čl. 18 tejto Zmluvy o dielo z registra partnerov verejného sektora podľa zákona o registri partnerov verejného sektora,
         9. nepravdivosť niektorého z vyhlásení Zhotoviteľa podľa čl. 2 tejto Zmluvy o dielo,
         10. nepredloženie poistnej zmluvy podľa bodu 2.4 tejto Zmluvy o dielo,
         11. omeškanie Zhotoviteľa s odovzdaním Diela alebo jeho časti v rozpore Diela s harmonogramom podľa Prílohy č. 2 tejto Zmluvy o dielo o viac ako 90 dní,
         12. v prípade ak Informačný systém alebo jeho časť ani opakovane nesplní akceptačné kritériá podľa bodu 6.11 tejto Zmluvy o dielo.
         13. porušenie ktorejkoľvek z povinností Zhotoviteľa, vzťahujúcej sa k subdodávateľom podľa čl. 19 tejto Zmluvy o dielo,
         14. v ostatných prípadoch, predpokladaných zákonom (napr. podľa § 19 Zákona o VO alebo § 15 ods. 1 Zákona o registri partnerov verejného sektora)v iných prípadoch, kedy konanie Zhotoviteľa predstavuje porušenie Zmluvy o Dielo v rozsahu predpokladanom ustanovením § 345 ods. 2 Obchodného zákonníka;
    5. Objednávateľ je oprávnený pri nepodstatnom porušení odstúpiť od tejto Zmluvy o Dielo po márnom uplynutí druhej dodatočnej lehoty na nápravu / splnenie akejkoľvek inej povinnosti Zhotoviteľa podľa tejto Zmluvy o Dielo,
    6. Zhotoviteľ môže odstúpiť od tejto Zmluvy v prípade, ak konanie Objednávateľa predstavuje porušenie Zmluvy o Dielo v rozsahu, predpokladanom ustanovením § 345 ods. 2 Obchodného zákonníka.
    7. Odstúpenie od Zmluvy o dielo musí byť vyhotovené v písomnej podobe a riadne odôvodnené spoločne s uvedením konkrétneho dôvodu odstúpenia podľa tohto článku Zmluvy o dielo. Odstúpenie nadobúda účinnosť doručením druhej Zmluvnej strane.
    8. Pre prípady ukončenia Zmluvy o dielo v zmysle tohto článku platí, že Zmluvná strana, ktorá odstúpila od tejto Zmluvy o dielo, je oprávnená rozhodnúť, či si ponechá všetky alebo hoci len niektoré do momentu nadobudnutia účinnosti odstúpenia od Zmluvy o Dielo odovzdané plnenia alebo či si Zmluvné strany vrátia všetky už poskytnuté plnenia. V prípade, ak sa oprávnená Zmluvná strana rozhodne, že si niektoré z už poskytnutých plnení ponechá, vzniká druhej Zmluvnej strane nárok na dohodnutú pomernú časť Ceny Diela za tieto plnenia.
    9. Skončenie tejto Zmluvy o dielo sa nedotýka nároku na náhradu škody, vzniknutej porušením tejto Zmluvy o dielo alebo zákona, nároku na zaplatenie zmluvnej pokuty, ktorý vznikol do účinnosti odstúpenia, a ďalej ustanovení, ktoré vzhľadom na svoju povahu majú trvať aj po ukončení tejto Zmluvy o dielo, najmä ustanovenia o povinnosti mlčanlivosti, komunikácii, licencií a riešení sporov.
14. **ZÁVEREČNÉ USTANOVENIA**
    1. Táto Zmluva o dielo nadobúda platnosť dňom jeho podpisu Zmluvnými stranami a účinnosť dňom, nasledujúcim po dni jej zverejnenia v Centrálnom registri zmlúv, vedenom Úradom vlády Slovenskej republiky.
    2. Zmluvné strany sa dohodli, že vzťahy, neupravené touto Zmluvou, sa riadia príslušnými ustanoveniami Obchodného zákonníka a právnym poriadkom Slovenskej republiky. V prípade vzniku sporu z tejto Zmluvy o dielo alebo v súvislosti s ňou, sa Zmluvné strany zaväzujú vyvinúť maximálne úsilie na vyriešenie takéhoto sporu primárne vzájomnou dohodou a zmierom a v prípade neúspechu rozhodným právom právo Slovenskej republiky a na prejednanie a rozhodnutie sporov použijú príslušné súdy Slovenskej republiky.
    3. V prípade rozporu medzi ustanoveniami tejto Zmluvy o dielo a ustanoveniami všeobecne záväzných právnych predpisov právneho poriadku Slovenskej republiky, ktoré je možné dohodou Zmluvných strán vylúčiť, platia ustanovenia tejto Zmluvy o dielo a uvedené ustanovenia všeobecne záväzných právnych predpisov právneho poriadku Slovenskej republiky sa považujú za výslovne vylúčené.
    4. Neoddeliteľnou súčasťou tejto Zmluvy o dielo sú nasledovné prílohy:

Príloha č. 1 Špecifikácia Diela

Príloha č. 2 Harmonogram plnenia

Príloha č. 3 Rozpočet a rozpis fakturačných míľnikov

Príloha č. 4 Ponuka Zhotoviteľa

Príloha č. 5 Zoznam subdodávateľov

Príloha č. 6 Kategorizácia vád

Príloha č. 7 Zoznam kľúčových expertov

* 1. Táto Zmluva o dielo je vyhotovená v [•] vyhotoveniach s platnosťou originálu, z toho [•] vyhotovení pre Objednávateľa a [•] vyhotovení pre Zhotoviteľa.
  2. Zmluvné strany týmto vyhlasujú, že obsah tejto Zmluvy o dielo im je známy, predstavuje ich vlastnú slobodnú a vážnu vôľu, je vyhotovený v správnej forme, a že tomuto obsahu aj právnym dôsledkom porozumeli a súhlasia s nimi, na znak čoho pripájajú svoje vlastnoručné podpisy.

|  |  |
| --- | --- |
| V [•]  dňa [•] | V [•]  dňa [•] |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Za [•]  [•] | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Za [•]  [•] |